title: Victor Papanek

text: Papanekin muotoilutuotteita ovat muun muassa 9 US¢:n radio Indonesiaan, käytetyistä kumirenkaista tehty kastelupumppu Afrikkaan ja kankaalle painettu lastenkirja amerikkalaisille lapsille. Papanekille myönnettiin postuumisti vuonna 1999 Yhdysvaltain muotoiluyhdistyksen IDSA:n "Personal Recognition Award" 35 vuotta jatkuneesta työstä muotoilijan ammatissa.


title: Victor Papanek

text: Papanek vieraili Suomessa useita kertoja 1960-luvun lopulla, muun muassa Jyväskylän kulttuuripäivillä. Häntä pidettiin profeettana, joka toi mukaan vähemmistöt ja köyhän kolmannen maailman mukaan muotoilusta käytävään keskusteluun.


title: Victor Papanek

text: Papanek ja Buckminster Fuller luennoivat yhdessä pohjoismaisessa muotoiluopiskelijoiden seminaarissa Otaniemessä vuonna 1967. Puhujien valinta oli ajankohtainen, sillä lisääntyneen poliittisen tietoisuuden takia vilkas keskustelu päättyi kysymyksiin muotoilijan yhteiskunnallisesta ja moraalisesta vastuusta. Asetettiin muun muassa kyseenalaiseksi se, että länsimaiset kuluttajat hukutettiin merkityksettömiin vekottimiin, samaan aikaan kun kolmannessa maailmassa oli pula välttämättömistä arkiesineistä.


title: Victor Papanek

text: Papanekin nähtiin tuovan vastauksia jälkeenjääneeseen suomalaiseen muotoiluteoriaan. Myös Papanekin ongelmien ratkaisuun esineiden ja suunnittelun kautta kiinnitettiin huomiota. Hänet nähtiin myös antidesignerina, jonka lähtökohtana olivat ei-esteettiset lähtökohdat, joka ei luonut pelkästään uusia esteettisiä muotoja. Papanekin ansiona pidettiin myös muun muassa "luonnon järjestelmien hyväksikäyttö", eli kierrätyksen käyttöönotto, sekä kansainvälinen muotoiluyhteistyö, muun muassa Unescon kautta suunnitellut radio, televisio ja kulkuväline köyhiin maihin. Papanekia pidettiin myös esineettömän suunnittelun ja ”saastekeskustelun” eli luonnonvaroja tuhlaamattoman suunnittelun esiintuojana.


title: Yeasayer

text: Yeasayer on vuonna 2006 perustettu kokeellinen rockyhtye Brooklynistä New Yorkista. Yhtye on julkaissut kaksi albumia, "All Hour Cymbals" (2007) ja "Odd Blood" (2010). Ensimmäinen levy julkaistiin We Are Free -levy-yhtiöllä ja toinen Secretly Canadian ja Mute Records -yhtiöiden avustuksella.


title: Yeasayer

text: Yhtyeen perustajajäseniä ovat Chris Keating, Ira Wolf Tuton ja Anand Wilder.


title: Yeasayer

text: Yeasayer oli osittain tuottamassa Bat for Lashesin albumia "Two Suns" (2009).


title: Bat for Lashes

text: Natasha Khan (25. lokakuuta 1979 Lontoo), taiteilijanimeltään Bat for Lashes, on englantilainen muusikko. Hän laulaa ja soittaa pianoa, bassokitaraa, kitaraa ja cembaloa.


title: Bat for Lashes

text: Debyyttialbumi "Fur and Gold" ilmestyi 11. syyskuuta 2006. Khanista tuli tunnetumpi Mercury Prize (2007) ja BRIT Awards (2008) -ehdokkuuksien myötä. Toinen albumi "Two Suns" julkaistiin 6. huhtikuuta 2009. Myös toinen albumi oli ehdolla Mercury Prizen saajaksi ja Khan oli jälleen BRIT Awardsien paras naisartisti -ehdokkaana. Vuonna 2010 Khan oli mukana Twilight – Epäilys -elokuvan soundtrackilla kappaleella "Let's Get Lost", jonka hän teki yhdessä "Beckin" kanssa. Kolmas albumi "The Haunted Man" julkaistiin 11. lokakuuta 2012. Tämänkin albumin myötä Khan oli ehdokkaana parhaaksi naisartistiksi BRIT Awardseissa.


title: Bat for Lashes

text: Bat for Lashes on esiintynyt Suomessa kahdesti, vuoden 2012 Provinssirockissa ja 2013 Flow-festivaalilla.


title: Oberon (täsmennyssivu)

text: Oberon tarkoittaa ainakin seuraavia:


title: Heikki Törmä (1918)

text: Heikki Törmä (24. lokakuuta 1918 Ruovesi – 18. lokakuuta 1993 Luopioinen) oli sosiaalipäällikkö ja kansanedustaja 1958–1962 ensin SDP:stä, josta siirtyi TPSL:ään.


title: Heikki Törmä (1918)

text: Törmä kävi kansakoulun, ja aloitti työelämän maalarina E. Törmän maalausliikkeessä 1934. Sotien jälkeen hän perusti oman maalausliikkeen. Vuodesta 1964 hän toimi sosiaalipäällikkönä Outokumpu Oy:n kaivoksilla. Vuonna 1958 hänet valittiin eduskuntaan Hämeen läänin eteläisestä vaalipiiristä, jossa hän oli SDP:n ehdokkaana. Syyskuussa 1959 hän siirtyi Työväen ja pienviljelijäin sosialidemokraattisen liiton eduskuntaryhmään. Hän toimi myös kunnallispolitiikassa Valkeakoskella.


title: Ken (nukke)

text: Ken on Mattel-leikkikaluyhtiön valmistama miesnukke. Ken on Barbien pitkäaikainen poikaystävä, joka ilmestyi markkinoille kaksi vuotta Barbien jälkeen vuonna 1961.


title: Ken (nukke)

text: "Ken®, He's a Doll!" (Ken®, hän on nukke!) oli mainoslause, jolla Barbien poikaystävä Ken esiteltiin vuonna 1961. Ken sai nimensä Ruth ja Elliot Handlerin pojalta samoin kuin Barbie oli saanut pari vuotta aiemmin nimensä heidän tyttäreltään.


title: Ken (nukke)

text: Vuonna 1961 nukke oli 12 tuumaa (30,5 cm) pitkä ja hänellä oli flokatut joko ruskeat tai blondit hiukset. Flokatut hiukset eivät kestäneet kastumista, joten on tyypillistä, että leikeissä olleilla Keneillä ei enää ole hiuksia tai on kaljuja kohtia päässään. Hänellä oli kuusiosainen vartalo ja siniset silmät. Hän pukeutui punaisiin uimahousuihin, korkkisandaaleihin ja mukanaan hänellä oli keltainen pyyhe. Mattel uudelleenjulkaisi hänet seuraavana vuonna (1962) valetuin hiuksin, jotka oli maalattu flokkaamisen sijaan, joten ne kestivät paljon paremmin myös vesileikkejä. Vuonna 1963 Ken koki jälleen yhden muodonmuutoksen, kun nukkea lyhennettiin ¼ tuumaa (0,6cm), tätä Kenin välivaiheen mallia kutsutaan usein nimellä Shortie (= pätkä) Ken, sillä torso oli sama kuin ennenkin, mutta jalat olivat lyhemmät ja lihaksikkaammat.


title: Ken (nukke)

text: Ken toi Barbien maailman mahdollisuuden seikkailuihin ja romanssiin, mutta suhde Barbien kanssa ei ole ollut täysin ongelmaton. Myös yksilönä Ken on saanut osansa skandaaleista ja esimerkiksi vuoden 1992 Earring magic Ken sai osakseen melkoista arvostelua, mutta kuten Barbien, myös Kenin imago on pääsääntöisesti yhdistelmä viattomuutta, leikkisyyttä ja tyyliä. Toisin kuin Barbie eli Barbara Millicent Roberts, Ken ei kuitenkaan koskaan saanut toista nimeä, vaan hänen koko nimensä on yksinkertaisesti Ken Carson.


title: Ken (nukke)

text:
Oheisessa listauksessa on esitelty maat, joissa Ken-nukkeja on valmistettu ja minä vuosina nukkeja on kyseissä maassa valmistettu. Tämä auttaa nuken iän määrittelyssä. Valmistusmaamerkintä löytyy yleensä nuken takapuolessa olevasta leimasta.
 Suurin osa modernien Ken-nukkejen vartaloista kantaa leimaa MATTEL INC. 1968 (+ maa jossa nukke on valmistettu), joten leimassa oleva vuosiluku 1968 ei suinkaan tarkoita valmistusvuotta, vaan se on patentoimisvuosi. Suurin osa vuoden 1968 leimalla varustetuista nukeista ei siis ole vintagenukkeja, joihin yleensä lasketaan kuuluviksi vuosina 1961-1973 (-76) valmistetut nuket.


title: Ken (nukke)

text: Kenin paras ystävä Allan Sherwood (Midgen poikaystävä, myöhemmin aviomies) esiteltiin vuonna 1964. Ensimmäinen tummaihoinen (African-American tai AA) miesnukke Brad esiteltiin vuonna 1968 Barbien tummaihoisen ystävättären Christien (ensimmäinen Christie ilmestyi 1967) poikaystävänä.


title: Ken (nukke)

text: Helmikuussa 2004 Mattel ilmoitti, että Barbie ja Ken eroavat. Mattelin Russel Arons sanoi, että Barbie ja Ken "kokevat, että olisi aika viettää hieman laatuaikaa - erillään... Kuten muiden julkkispariskuntien, myös heidän Hollywood-romanssinsa on tullut päätepisteeseensä", tosin Arons ilmaisi, että kaksikko pysyisi ystävinä. Hän vihjasi myös, että eron syynä saattaisi olla Kenin haluttomuus avioitumiseen. Helmikuussa 2006 uusittu versio Kenistä julkaistiin ja suhde vaikutti olevan taas olevan raiteillaan. Suhteen nykytilaa jouduttiin kuitenkin arvuuttelemaan aina vuoteen 2011 saakka, jolloin Ken 50-vuotisjuhlavuotensa kunniaksi käynnisti massiivisen kampanjan sekä Facebookissa että muualla internetissä valloittaakseen Barbien sydämen takaisin.


title: Lipstick (Jedwardin kappale)

text: Lipstick on irlantilaisen duon Jedwardin esittämä kappale, joka edusti Irlantia Eurovision laulukilpailussa vuonna 2011.


title: Lipstick (Jedwardin kappale)

text: Kappale sijoittui toisessa semifinaalissa kahdeksanneksi 68 pisteellä ja pääsi finaaliin. Se sijoittui myös finaalissa 8. sijalle saaden 119 pistettä.


title: Tristane Banon

text:
Tristane Banon (s. 13. kesäkuuta 1979 Neuilly-sur-Seine, Ranska) on ranskalainen kirjailija ja toimittaja. Hän on noussut julkisuuteen Dominique Strauss-Kahniin liittyvän seksuaalirikosväitteen takia.
Banonin äiti Anne Mansouret on Euren departementin yleisneuvoston ("conseil général") sosialistinen varapresidentti ja edustaa d'Evreux-Estia, ja hän on Ylä-Normandian alueneuvoston jäsen..


title: Tristane Banon

text: Banon teki vuonna 2011 IMF:n pääjohtajasta Dominique Strauss-Kahnista rikosilmoituksen, joka koski seksuaalista väkivaltaa. Hänen mukaansa tapaus sattui, kun hän vuonna 2002 haastatteli silloista finanssiministeri Strauss-Kahnia yksityisasunnossa. Strauss-Kahnin puoluetoveri, Banonin äiti pyysi tytärtään luopumaan ilmoituksen teosta.


title: Heinolan kesäteatteri

text: Heinolan kesäteatteri on rakennettu vuonna 2000 ja sijaitsee Rantapuistossa Kymijoen rannalla, jossa se muodostaa yhdessä Heinolan taidemuseon ja WPK-talon kanssa oman kokonaisuuden pihapiireineen. Kokonaan katettu teatterialue on tullut tunnetuksi musikaaleista ja komedioista, joissa ovat näytelleet monet kotimaiset näyttelijät. Teatterin omistaa Heinolan kaupunki. Kesäteatterin näytöksissä katettuja, selkänojallisia paikkoja on yli 700 katsojalle. Alueelle mahtuu yli 4 000 henkilöä.


title: Heinolan kesäteatteri

text: Ensimmäinen Heinolan kesäteatterissa esitetty musikaali oli "Piukat paikat" vuonna 2001. Kesäteatterilla järjestetään näytöskauden ulkopuolella myös monia muita tapahtumia, esimerkiksi konsertteja.


title: Sorongin lentoasema

text: Sorongin lentoasema (tunnetaan myös nimellä Domine Edward Osokin lentoasema) on paikallinen lentoasema Sorongin kaupungin tuntumassa Länsi-Papuan saarella, Indonesiassa.


title: Proffice

text: Proffice-konserni on monikansallinen henkilöstöpalveluyritys, joka vuokraa työvoimaa ja avustaa rekrytoinnissa. Profficen historia ulottuu vuoteen 1960, jolloin Proffice perustettiin Ruotsissa. Nykyisin Profficen kautta päivittäin asiakasyrityksissä työskentelee yli 10 000 henkilöä. Profficen liikevaihto vuonna 2010 oli yli 450 miljoonaa. Yrityksellä on toimipaikkoja kaikissa Pohjoismaissa pois lukien Islannissa.


title: Proffice

text: Suomessa Proffice on toiminut vuodesta 1999. Pääkaupunkiseudun (Helsinki, Espoo, Vantaa) lisäksi Profficella on toimipiste Tampereella. Proffice Finland Oy on Henkilöstöpalveluyritysten Liiton (HPL) jäsen.


title: Tuottava Idea -kilpailu

text: Tuottava Idea -kilpailu on Suomen Nuorkauppakamarit ry:n järjestämä kilpailu, jonka tavoitteena on edistää innovointia sekä nostaa esiin uusia liikeideoita ja korostaa niiden merkitystä yhteiskunnallisen kehityksen avaintekijöinä. Kilpailulla halutaan lisätä yrittämisen yleistä arvostusta korostamalla omiin ideoihin perustuvien ja riskejä ottavien päätöksentekijöiden merkitystä kansantaloudelle sekä hyvinvoinnin lisäämiselle.


title: Tuottava Idea -kilpailu

text: Tuottava Idea -kilpailu järjestetään valtakunnallisena kilpailuna, ja siinä palkitaan ideat yrityssarjasta sekä yhteiskuntasarjasta. Lisäksi palkitaan alueelliset voittajat.


title: Tuottava Idea -kilpailu

text: Tuottava Idea -kilpailuun voi osallistua mikä tahansa tuotteeseen, palveluun, tuotantomenetelmään, liikeideaan tai muuhun yritystoimintaa edistävään toimenpiteeseen liittyvä idea. Idea saa olla enintään kolme vuotta vanha, ja sen tulee olla jo tuottavassa käytössä. Palkittavaksi voidaan ehdottaa myös henkilöitä, tiimejä tai organisaatioita, jotka ovat idean kehittäneet. Palkittava hanke voi olla kehitetty julkisella tai yksityisellä sektorilla. Arviointikriteereinä käytetään hankkeen uutuutta, hankkeen innovatiivisuutta, idean toteuttamista tuottavaan käyttöön, hankkeen tulevaisuuden kilpailukykyä ja menestysmahdollisuuksia. Erityisesti pk-yrityksiä halutaan kannustaa osallistumaan kilpailuun.


title: Tuottava Idea -kilpailu

text: Tuottava Idea -kilpailu lähti liikkeelle Turun Nuorkauppakamari ry:stä vuonna 1977, jolloin se järjestettiin paikallisena kilpailuna. Seuraavana vuonna 1978 kilpailu järjestettiin valtakunnallisena pääyhteistyökumppaninaan Kauppalehti. Kilpailu on Suomen Nuorkauppakamarit ry:n merkittävimpiä yhteiskunnallisia hankkeita, jonka avulla halutaan osoittaa, että nuorkauppakamarit ympäri maan ovat mukana kantamassa vastuuta yhteiskunnasta edistämällä yritystoimintaa, jonka tarkoituksena on parantaa paikallista, alueellista ja kansallista kilpailukykyä.


title: Tuottava Idea -kilpailu

text: Tuottava Idea -kilpailun käynnistyksessä oli mukana muun muassa turkulaisvaikuttaja Keijo Ketonen. Kilpailun historian ensimmäisen palkinnon sai turkulainen Arisuo Oy (nykyisin Turvanasta Oy) Aris-holkkinasta vuonna 1977. Kun Kauppalehti tuli mukaan, kilpailu laajeni valtakunnalliseksi vuonna 1978.


Tuottava Idea -kilpailu


title: Tuottava Idea -kilpailu

text: Turun Nuorkauppakamarin 40-vuotishistoriikki


title: 7th Symphony

text: 7th Symphony on Apocalyptican seitsemäs studioalbumi. Se on julkaistu vuonna 2010. Albumilta paljon radiosoittoaikaa ovat saaneet mm. singlejulkaisu "End Of Me" ja "Not Strong Enough".


title: Robert Byron

text: Robert Byron (26. helmikuuta 1905 Wembley, Middlesex, Yhdistynyt kuningaskunta – 24. helmikuuta 1941 Skotlannin rannikolla) oli brittiläinen matkakirjailija, taidekriitikko ja historioitsija. Hänen tunnetuin teoksensa on matkakirja "Tie Oxianaan" ("The Road to Oxiana", 1937).


title: Robert Byron

text: Byron sai potkut Oxfordin yliopistosta nautinnonhaluisen elämäntyylinsä ja kapinointinsa takia. Hänet tunnettiin yliopistoaikoinaan myös kuningatar Viktoria -imitaatiostaan.


title: Robert Byron

text: Byron matkusteli laajasti, Athos-vuorella, Intiassa, Neuvostoliitossa ja Tiibetissä. Keskeiseksi aiheekseen hän kuitenkin löysi Afganistanin ja Persian, joista hän kirjoitti tilapäisessä asuinpaikassaan Pekingissä teoksen "Tie Oxianaan". Hänen asuinkumppaninaan Pekingissä oli aikansa julkisuuden lemmikkejä ollut Desmond Parsons.


title: Robert Byron

text: Byronin kirjoituksissa on keskeisenä aiheena arkkitehtuuri, ja hän puolusti hyvin voimakkaasti historiallisten rakennusten säilyttämistä. Hän ei kuitenkaan pitänyt taiteellisesti merkittävinä talibanien myöhemmin tuhoamia Buddha-veistoksia Afganistanin Bamiyanin maakunnassa.


title: Robert Byron

text: Byron osallistui viimeiseen Nürnbergin puoluekokoukseen 1938, mutta oli selväsanainen kansallissosialismin vastustaja. Hän kuoli toisen maailmansodan aikana, kun sukellusvene ampui torpedolla alusta "SS Jonathan Holt", jolla hän matkusti.


title: Gregory H. Johnson

text: Gregory Harold "Box" Johnson (s. 12. toukokuuta 1962 South Ruislip, Middlesex, Yhdistynyt kuningaskunta) on entinen Yhdysvaltain ilmavoimien eversti ja nykyinen NASAn astronautti. Maaliskuussa 2008 hän osallistui ensimmäiselle avaruussukkulalennolleen STS-123 avaruussukkula "Endeavourin" pilottina. Hän toimi myös 16. toukokuuta 2011 laukaistun STS-134:n pilottina.


title: Gregory H. Johnson

text: Kuten useimmat muutkin yhdysvaltalaiset astronautit Johnson on partiolainen. Hän on naimisissa Cari M. Harbaughin kanssa. Heillä on kolme lasta.


title: Matti Anttonen

text: Matti Kalervo Anttonen (s. 27. marraskuuta 1957 Tampere) on suomalainen diplomaatti ja Suomen ulkoministeriön valtiosihteeri 1.3.2018 alkaen. Ennen valtiosihteeriksi nimittämistään Anttonen ehti toimia tammikuusta 2017 alkaen Suomen Ruotsin-suurlähettiläänä Tukholmassa, jonne hänet nimitettiin sen jälkeen, kun häntä edeltävä suurlähettiläs Jarmo Viinanen kutsuttiin etuajassa pois epäasiallisen käytöksen vuoksi. Anttonen on toiminut myös Suomen suurlähettiläänä Venäjällä vuodesta 2008 vuoden 2012 huhtikuun loppuun. Hänen tilallaan toimi 1. toukokuuta 2012 lähtien Hannu Himanen. Venäjän suurlähettiläskauden jälkeen Anttonen toimi taloudellisten ulkosuhteiden alivaltiosihteerinä.


title: Matti Anttonen

text: Anttonen on valmistunut kauppatieteiden maisteriksi Turun kauppakorkeakoulusta ja valtiotieteiden maisteriksi Turun yliopistosta. Hän tuli ulkoministeriön palvelukseen 1986. Vuosina 1987–1991 hän oli avustajana ja lähetystösihteerinä Moskovan suurlähetystössä, sitten kolme vuotta Geneven pysyvässä edustustossa YK:ssa ja vuosina 1994–1996 hän vastasi ulkoasiainministeriössä EU–Venäjä-suhteista. Vuonna 1998 Anttonen nimitettiin Venäjän-yksikön päälliköksi ja vuonna 2001 ulkoasiainministeriön Itäosaston apulaisosastopäälliköksi. Vuosina 2002–2006 hän oli ministeri ja edustuston päällikön sijainen Suomen Washingtonin-suurlähetystössä Yhdysvalloissa ja sitten energiakoordinaattorina Helsingissä 2007–2008, kunnes hänet nimitettiin suurlähettilääksi Moskovaan.


title: Maggie Siff

text: Maggie Siff (s. 21. kesäkuuta 1974 Bronx, New York, New York) on yhdysvaltalainen näyttelijä.


title: Maggie Siff

text: Hänet tunnetaan parhaiten rooleistaan televisiosarjoissa "Mad Men", "Sons of Anarchy" ja "Billions". Hän on näytellyt myös elokuvissa "Push" ja "Leaves of Grass" sekä yhdysvaltalaisessa "Life on Mars" -televisiosarjassa. Siff on juutalainen isänsä kautta.


title: Henanin museo

text: Henanin museo () on Zhengzhoun kaupungissa Kiinassa sijaitseva taide- ja historiamuseo. Museo perustettiin alun perin vuonna 1927 ja nykyinen museo avattiin vuonna 1997. Museossa on yli 130 000 esinettä. Henanin museo on Kiinan vanhin museo.


title: Lammijärvi (Somero)

text: Lammijärvi on Paimionjoen vesistöön kuuluva pieni metsäjärvi Someron Ollilan kylässä. Järven pinta ala on 8,824 hehtaaria, rantaviivan pituus 1,27 kilometriä ja korkeus merenpinnasta 110,4 metriä.


title: Lammijärvi (Somero)

text: Järvi kuuluu Paimionjoen sivujoen Jaatilanjoen valuma-alueeseen, ja on Jaatilanjoen valuma-alueen järvistä suurin. Sen lasku-uomana on Jaatilanjoen latvahaaraan Katjokeen laskeva Lammijärvenoja.


title: Lammijärvi (Somero)

text: Someron kaupungilla on Lammijärven rannassa uimaranta.


title: Vilho Turunen

text: Vilho Turunen (16. joulukuuta 1923 Polvijärvi – 8. helmikuuta 1973 Joensuu) oli suomalainen poliitikko. Turunen valittiin kansanedustajaksi Kuopion läänin itäisestä vaalipiiristä ja hän oli eduskunnassa yhden kauden 1958–1962, ensin Sosialidemokraattisen opposition 1958–1959 ja sitten Työväen ja pienviljelijäin sosialidemokraattisen liiton eduskuntaryhmässä 1959–1962.


title: Vilho Turunen

text: Turunen työskenteli SDP:n sihteerinä Kuopion läänin itäisessä piirijärjestössä 1951–1958, Joensuun piirin sosialidemokraattisen nuorisojärjestön sihteerinä, TPSL:n puoluesihteerinä 1962–1963, Metsäalan työeläkekassan tarkastajana 1963–1968 ja Maaseututyöväen liiton asiamiehenä 1963–1973.


title: Vilho Turunen

text: Turunen osallistui kunnallispolitiikkaan Joensuun kaupunginvaltuustossa ja -hallituksessa. Hän oli myös kaupunginjohtajan varamies.


Jääkiekon D-sarjan maailmanmestaruuskilpailut pelattiin vuosina 1987–2000, jonka jälkeen sen korvasi jääkiekon 3. divisioonan maailmanmestaruuskilpailut.


Jääkiekon B-sarjan maailmanmestaruuskilpailut pelattiin vuosina 1951–2000, jonka jälkeen sen korvasi jääkiekon 1. divisioonan maailmanmestaruuskilpailut.
Vuosien 1964 ja 1968 kilpailut kuuluivat olympiakisoihin ja olivat virallisesti alemman loppusarjan (sijat 9-16) kamppailuja. Näissä kisoissa ei pelattu noususta tai putoamisesta.


title: Lammijärvi

text: Lammijärvi on usean, yleensä pienehkön järven nimi Suomessa. Näitä ovat muiden muassa:


title: Farah Khan

text: Farah Khan (s. 9. tammikuuta 1965) on intialainen elokuvaohjaaja ja koreografi. Hänet tunnetaan parhaiten työstään Bollywood-elokuvien koreografina. Khan on ohjannut muun muassa suositun elokuvan "Om Shanti Om" (2007).


title: Koadjuuttorisota

text: Koadjuuttorisota oli Vanhalla-Liivinmaalla käyty sisällissota vuosina 1556–1557. Sodan osapuolina olivat Puolalaismielinen Riian arkkipiispa ja tätä vastustanut Liivinmaan ritarikunta. Sota päättyi Puolan sekaantumiseen ja Posvolissa vuonna 1557 solmittuun puolustus- ja hyökkäysliittoon.


title: Koadjuuttorisota

text: Riian arkkipiispana toimi ennen sotaa maakreivi Wilhelm, jolla oli läheiset suhteet veljeensä Preussia johtaneeseen Albrektiin ja serkkuunsa Puolan kuningas Sigismund II:n. Wilhelm oli lisäksi koonnut ympärilleen puolalaispuolueen, jota hän aikoi käyttää noustakseen Vanhan-Liivinmaan johtoon. Lähentääkseen suhteita Puolaan Wilhelm valitsi koadjuuttorikseen Mecklenburgin herttua Kristoferin. Lisäksi hän solmi suhteet ritarikunnan puolalaismieliseen maamarsalkkaan Jaspar Münsteriin, joka pyrki puolestaan ritarikunnan koadjuuttoriksi. Münsterin sijaan ritarikunta valitsi kuitenkin koadjuuttorikseen puolalaisvastaisen Wilhelm von Fürstenbergin.


title: Koadjuuttorisota

text: Ritarikunnan päästyä selville puolalaismielisten aikeista päästä valtaan ritarikunta hyökkäsi Riian arkkihiippakuntaan ja vallaten kaikki alueen linnat. Myös itse arkkipiispa ja tämän koadjuuttorit jäivät vangeiksi. Tapahtumat johtivat siihen, että Puola keskitti suuren määrän joukkoja rajalle ja pakotti näin ritarikunnan neuvotteluihin kanssaan. Neuvotteluihin lähti ritarikunnan Fürstenberg, joka oli tällä välin valittu maamestariksi.


title: Koadjuuttorisota

text: Puolalaiset ja ritarikunta solmivat sodan päättäneen sopimuksen Posvolissa syyskuussa 1557. Sopimuksen mukaan Riian arkkipiispa ja tämän koadjuuttorit palautettiin virkoihinsa ja ritarikunnan oli pakko solmia hyökkäys- ja puolustusliitto Puolan kanssa. Liiton oli määrä tulla voimaan Puolan ja Venäjän välisen välirauhansopimuksen rauettua viiden vuoden kuluttua. Posvolin sopimus lisäsi merkittävästi puolalaisten vaikutusvaltaa Liivinmaalla, mutta ei tarjonnut suojaa ulkopuolista hyökkäystä vastaan. Venäjä hyökkäsikin maahan vuoden kuluttua ja aloitti Vanhan-Liivinmaan hajoamiseen johtaneen Liivinmaan sodan.


title: Erkki Harju

text: Erkki Harju (29. maaliskuuta 1942 Tampere – 29. maaliskuuta 2011 Lempäälä) oli suomalainen jääkiekkoilija. Hän voitti urallaan kolme Suomen mestaruutta. Hän pelasi Tampereen Ilveksessä yhden ottelun SM-sarjakaudella 1959–1960, viisi ottelua kaudella 1960–1961 ja kuului kaksi seuraavaa kautta Ilveksen vakiokokoonpanoon. Sen jälkeen hän pelasi Porin Karhuissa kaksi kautta ja vielä kauden 1965–1966 Ilveksessä. Kaikkiaan hän pelasi SM-sarjassa 90 ottelua, joissa hän teki 50 maalia, antoi 30 maalisyöttöä ja istui jäähyllä 40 minuuttia. Jääkiekkouran jälkeen hän työskenteli kirjapainoalalla Tampereella myynnin ja myyntijohdon parissa sekä ennen eläkkeelle jäämistään konsulttina.


title: Delicatessen – herkuttelijoiden yö

text: Delicatessen – herkuttelijoiden yö () on vuonna 1991 ensi-iltansa saanut Jean-Pierre Jeunet’n ja Marc Caron ohjaama ranskalainen elokuva, jonka lajityyppi on musta komedia. Jeunet’n ja Caron ohella elokuvaa oli käsikirjoittamassa Gilles Adrien. Elokuvan miespääosaa näyttelee Dominique Pinon ja naispääosaa Marie-Laure Dougnac. Elokuvan näyttelijäkaartiin lukeutuu lisäksi muun muassa Karin Viard.


title: Delicatessen – herkuttelijoiden yö

text: Elokuvan tapahtumat sijoittuvat kerrostaloon post-apokalyptisessä Ranskassa. Kuvattu aikakausi jää elokuvassa epäselväksi. Tarina keskittyy talon asukkaisiin ja heidän selviytymistaisteluunsa. Teurastaja ja talon vuokranantaja Clapet (Jean-Claude Dreyfus) on joukon johtaja. Päähenkilö Louisonista tulee talon asukas ja huoltomies.


title: Delicatessen – herkuttelijoiden yö

text: Elokuva rakentuu pitkälti hahmojen varaan keskittyen kuvaamaan asukkaiden erityispiirteitä ja heidän välisiä suhteitaan. Elokuva on Jeunet’n seuraavan ohjaustyön "Kadonneiden lasten kaupungin" (1995) tavoin kunnianosoitus Terry Gilliamille.


title: Delicatessen – herkuttelijoiden yö

text: Elokuva sai Suomessa ensi-iltansa vuonna 1993.


title: Delicatessen – herkuttelijoiden yö

text: "Delicatessen – herkuttelijoiden yö"n tarina sijoittuu ränsistyneeseen kerrostaloon post-apokalyptisessa Ranskassa. Talon alakerrassa on leikkeleliike, jota pitää myös vuokranantajana toimiva Clapet (Jean-Claude Dreyfus). Hän hakee lehti-ilmoituksella huoltomiestä taloon. Clapet’n tarkoituksena on houkutella taloon jälleen uusi uhri hänen teurastettavakseen. Hän on jo aiemmin myynyt edellisestä huoltomiehestä saamansa lihan talon asukkaiden syötäväksi. Vähiin käynyt ruoka on arvossaan, joten asukkaat käyttävät maksuvälineenään maissinjyviä.


title: Delicatessen – herkuttelijoiden yö

text: Edellisen huoltomiehen tultua syödyksi työpaikkaa hakee aiemmin klovnina työskennellyt Louison (Dominique Pinon). Louisonista tulee talon uusi huoltomies. Huoltotöidensä ohessa hän ystävystyy Clapet’n tyttären, Julien (Marie-Laure Dougnac) kanssa. Heidän suhteensa syvenee hiljalleen romanssiksi. Tietoisena isänsä tarkoitusperistä ja Louisonia uhkaavasta kuolemasta Julie laskeutuu viemäreihin ottaakseen yhteyttä Troglodisteihin, kasvissyöjistä koostuvaan vastarintaliikkeeseen. Julie saa Troglodistit yrittämään Louisonin pelastamista.


title: Delicatessen – herkuttelijoiden yö

text: Elokuvan lopussa muut talon asukkaat tunkeutuvat Louisonin asuntoon aikomuksenaan murhata hänet. Ennen kuin asukkaat pääsevät sisään Louison keksii täyttää kylpyhuoneensa ääriään myöten vedellä. Lopulta tunkeilijat avaavat kylpyhuoneen oven ja tulviva vesi pysäyttää heidät hetkeksi. Seuraavaksi Troglodistit pelastavat Julien. Clapet yrittää vielä surmata Louisonin viskaamalla häntä australialaisella heittoaseella. Bumerangin kaltainen esine osuu lopulta Clapet’ta itseään päähän ja hän kuolee. Tämän jälkeen seuraa loppukohtaus, jossa Julie ja Louison musisoivat yhdessä talon katolla: Julie soittaa selloa ja Louison sahaa.


title: Delicatessen – herkuttelijoiden yö

text: Rotten Tomatoes -sivustolla "Delicatessen – herkuttelijoiden yö"tä käsittelevät arvostelut ovat 88-prosenttisesti positiivisia.


title: Delicatessen – herkuttelijoiden yö

text: "Delicatessen – herkuttelijoiden yö" on voittanut monia merkittäviä eurooppalaisia elokuva-alan palkintoja ja ollut useasti ehdolla palkinnoille. Elokuva on saanut César-palkinnon seuraavissa kategorioissa: paras leikkaus, paras esikoistyö, paras tuotannonsuunnittelu ja paras käsikirjoitus. European Film Awardsissa palkittiin lavastaja Miljen Kreka Kljakovi ja puvustaja Valérie Pozzo di Borgo parhaasta tuotannonsuunnittelusta. Fantasportossa elokuva sai yleisöraadin palkinnon. Sitgesin elokuvajuhlilla pääosan esittäjä Dominique Pinon palkittiin parhaana miesnäyttelijänä, ohjaajat saivat parhaan ohjaajan palkinnon sekä "Associació Catalana de Crítics i Escriptors Cinematogràfics"in (ACCEC) myöntämän palkinnon ja säveltäjä Carlos D’Alessio palkittiin soundtrackistä. Tokion kansainvälisillä elokuvajuhlilla ohjaajat palkittiin Gold Awardilla. Elokuva on ollut ehdolla muun muassa BAFTAn saajaksi.


title: Vitali

text: Vitali esiintyy etunimenä Venäjällä ja sukunimenä Suomessa ja Italiassa. Tunnettuja nimenkantajia ovat:


title: Tōhō Project

text: Tōhō Project (, joskus myös Project Shrine Maiden) on japanilainen shoot ’em up-pelisarja. Pelisarja sijoittuu kuvitteelliseen Gensōkyōn rinnakkaistodellisuuteen, jonka asukkaat ovat ihmisten lisäksi eri mytologioiden olentoja. Etenkin Japanin ja Kiinan mytologioista on ammennettu ideoita pelihahmojen luomiseen.


title: Tōhō Project

text: Touhou Project on ns. dōjin- eli harrastelijavoimin tuotettu pelisarja. Pelit on julkaistu Shanghai Alice gengakudan -ryhmän nimellä, mutta pelien teosta on enimmäkseen vastannut yksin Jun’ya Ōta, joka käyttää nimimerkkiä ZUN. Pelisarja sai alkunsa vuonna 1996 japanilaisella PC98-tietokoneelle julkaistulla pelillä "Tōhō reiiden – Highly Responsive to Prayers", jolle pelit julkaistiin aluksi "Amusement Makers" -studion nimen alla. Vuonna 2002 julkaistiin pelisarjan kuudes osa ja ensimmäinen Windows-peli "Tōhō kōmakyō – Embodiment of Scarlet Devil".


title: Tōhō Project

text: 1: "Tōhō reiiden – Highly Responsive to Prayers"


title: Tōhō Project

text: 2: "Tōhō fūmaroku – Story of Eastern Wonderland"


title: Tōhō Project

text: 3: "Tōhō yumejikū – Phantasmagoria of Dim. Dream"


title: Tōhō Project

text: 4: "Tōhō gensōkyō – Lotus Land Story"


title: Tōhō Project

text: 5: "Tōhō kaikidan – Mystic Square"


title: Tōhō Project

text: 6: "Tōhō kōmakyō – The Embodiment of Scarlet Devil"


title: Tōhō Project

text: 7: "Tōhō yōyōmu – Perfect Cherry Blossom"


title: Tōhō Project

text: 7,5: "Tōhō suimusō – Immaterial and Missing Power"


title: Tōhō Project

text: 8: "Tōhō eiyashō – Imperishable Night"


title: Tōhō Project

text: 9: "Tōhō kaeizuka – Phantasmagoria of Flower View"


title: Tōhō Project

text: 9,5: "Tōhō bunkachō – Shoot the Bullet"


title: Tōhō Project

text: 10: "Tōhō fūjinroku – Mountain of Faith"


title: Tōhō Project

text: 10,5: "Tōhō hisōten – Scarlet Weather Rhapsody"


title: Tōhō Project

text: 11: "Tōhō chireiden – Subterranean Animism"


title: Tōhō Project

text: 12: "Tōhō seirensen – Undefined Fantastic Object"


title: Tōhō Project

text: 12,3: "Tōhō hisōtensoku – chōdokyū Guignol no nazo o oe"


title: Tōhō Project

text: 12,5; "Double Spoiler – Tōhō bunkachō"


title: Tōhō Project

text: 12,8: "Yōsei daisensō – Tōhō sangetsusei"


title: Tōhō Project

text: 13: "Tōhō shinreibyō – Ten Desires"


title: Tōhō Project

text: 13,5: "Tōhō shinkirō – Hopeless Masquerade"


title: Tōhō Project

text: 14: "Tōhō kishinjō – Double Dealing Character"


title: Tōhō Project

text: 14,3."Danmaku-amanojaku – Impossible Spell Card"


title: Tōhō Project

text: 14,5: "Tōhō shinpiroku – Urban Legend in Limbo"


title: Tōhō Project

text: 15: "Tōhō kanjuden – Legacy of Lunatic Kingdom"


title: Tōhō Project

text: 15,5: "Tōhō hyōihana – Antinomy of Common Flowers"


title: Tōhō Project

text: 16: "Touhou tenkuushou – Hidden Star in Four Seasons"


title: Tōhō Project

text: 16.5: "Hifuu Nightmare Diary ~ Violet Detector"


title: Tōhō Project

text: Tōhō Project on ajan kuluessa saanut osakseen huomattavaa kulttisuosiota. Tätä on edesauttanut pelien vapaamielinen lisensointi, joka antaa kaikille oikeuden kaikkiin pelissä esiintyviin tekijöihin hahmoista musiikkeihin, kunhan niitä ei käytetä kaupallisiin tarkoituksiin. Tämän ansiosta pelisarjan fanit ovat tehneet huomattavan määrän remiksauksia pelisarjan musiikeista, Flash-animaatioita, kuvia pelin hahmoista, dōjin-sarjakuvia ja jopa kokonaisia animaatiojaksoja.


title: Zemaryalai Tarzi

text: Zemaryalai Tarzi (s. 1939 Kabul, Afganistan) kansainvälisesti tunnettu arkeologi, joka on kotoisin Afganistanista. Professori Tarzi suoritti opintonsa professori Daniel Schlumbergerin ohjauksessa. Hänellä on kolme tohtorin arvoa. Hän johti vuosina 1973–1979 Afghanistanin historiallisten muistomerkkien tutkimuksen ja säilytyksen virastoa sekä Kabulin Arkeologista tutkimuslaitosta. Tarzi lähti maanpakoon Ranskaan vuonna 1979, jossa hänestä tuli Strasbourgin yliopiston Itäisen arkeologian professori.


title: Zemaryalai Tarzi

text: Tarzi johti myöhemmin kaivauksia Bamiyanin Buddha-patsaiden tuhopaikalla ja Haddassa Itä-Afganistanissa Tape Shotorissa ja Tape Tope Kalanissa. Hän johtaa Ranskan arkeologisia tutkimuksia ja kaivauksia Bamiyanissa. Tarzi oli keskeinen henkilö dokumenttielokuvassa "The Giant Buddhas". Talibanien tuhottua Bamyanin Buddhat sveitsiläinen elokuvantekijä Christian Frei uskaltautui Afghanistaniin Bamiyanin laaksoon Tarzin kanssa saadakseen käsityksen tuhosta ja tutkiakseen legendaaristen patsaiden historiaa.


title: Zemaryalai Tarzi

text: Professori Tarzi on kirjoittanut kuutisenkymmentä artikkelia ja kirjaa. Hän on myös Kaliforniassa San Rafaelissa sijaitsevan Afganistanin arkeologian suojeluyhdistyksen Association for the Protection of Afghan Archaeology, Inc. (APAA) puheenjohtaja.


title: Marcus Vinicius

text: Marcus Vinicius oli roomalainen poliitikko. Hän oli naimisissa keisari Caligulan siskon Julia Livillan kanssa.


title: Marcus Vinicius

text: Viniciuksen isän isä, jonka nimi myös oli Marcus Vinicius, kuului ritarisäätyyn ja oli kotoisin Campaniasta. Hänestä tuli keisari Augustuksen hyvä ystävä ja hänet tunnettiin erinomaisena sotilaana. Hän toimi muun muassa vuoden 19 eaa. konsulina (suffectus) ja hänelle myönnettiin ornamenta triumphalia. Viniciuksen isä Lucius Vinicius oli vuoden 2 jaa. konsuli, muttei ansioitunut sotilaana. Hänet tunnettiin kuitenkin oraattorina ja kirjallisuuden ystävänä.


title: Marcus Vinicius

text: Marcus Vinicius oli myös kiinnostunut kirjallisuudesta ja hän oli historioitsija Velleius Paterculuksen sponsori. Vinicius oli vuoden 30 konsuli. Lucius Annius Vinicianus oli ehkä Viniciuksen siskonpoika. Caligulan murhan jälkeen Vinicius oli yksi potentiaalinen ehdokas hänen seuraajakseen eikä ole täyttä varmuutta mikä rooli Viniciuksella oli Caligulan murhan takana olleessa salaliitossa.


title: Cedric Hardwicke

text: Cedric Hardwicke (19. helmikuuta 1893 Stourbridge, Worcester Englanti – 6. elokuuta 1964 New York, New York, Yhdysvallat) oli brittiläinen näyttelijä.


title: Cedric Hardwicke

text: Hän opiskeli näyttelemistä Royal Academy of Dramatic Artissa. Hardwicke näytteli pääasiassa teatterissa ja ystävystyi näytelmäkirjailija George Bernard Shaw'n kanssa, jonka useissa näytelmissä hän esiintyi 1920- ja 1930-luvuilla. Hardwicke lyötiin ansioistaan näyttelijänä ritariksi 1934. Tilaisuudessa huonokuuloinen kuningas Yrjö V käytti Hardwickestä nimeä "Sir Samuel Pickwick", koska oli kuullut tämän nimen väärin.


title: Cedric Hardwicke

text: Hardwicken ensimmäinen elokuva Yhdysvalloissa oli vuonna 1935 valmistunut "Elämän uhkapeli". Yhdysvalloissa hän näytteli sekä suurtuotannoissa ja erityisesti loppuaikoinaan taloudellisten syiden pakottamana myös satunnaisissa rooleissa pienemmissä elokuvissa. Broadwaylla Hardwicke näytteli muun muassa vuonna 1960 näytelmässä "A Majority of One".


title: Cedric Hardwicke

text: Hardwicke on saanut tähden Hollywood Walk of Famelle. Hän kirjoitti kaksi omaelämäkertateosta, joista jälkimmäinen, "A Victorian in Orbit", ilmestyi 1961.


title: Golf kesäolympialaisissa 1904 – miesten yksinpeli

text: Golfin miesten yksinpeli käytiin Saint Louis´n kesäolympialaisissa 1904 19. – 24. syyskuuta. 72 yhdysvaltalaista ja kolme kanadalaista golfaajaa pelasivat lyöntipelinä 36 reikää eli kaksi kierrosta käsittäneen karsinnan. Karsinnan 32 parasta pelaajaa selviytyi reikäpelinä pelatuille pudotuspelikierroksille, joita pelattiin yksi päivässä.


text: Olympiavoittajaksi itsensä pelasi kanadalainen George Lyon, joka oli ainoa pudotuspelikierroksille selviytynyt ei-yhdysvaltalainen pelaaja. Kultaottelun reikäpelissä Lyon voitti Chandler Eganin 3/2. Välierissä Lyonille hävinnyt Francis Newton ja Eganille hävinnyt Burt McKinnie saivat pronssimitalit.


text: Pudotuspeleihin selviytyneet


text: "x/x = tavoittamaton johto (esim. 3/2 = kolmen reiän johto, kun kaksi reikää jäljellä), 1 up = viimeisellä eli 18. reiällä ratkennut peli, (mahdollinen joidenkin reikien päättyessä tasan), 37 reikää = ylimääräisenä pelattu reikä pelin päättyessä tasan 18–18."


text: Kultaottelupäivän aamun sää oli hämärä ja viileä, ja sade haittasi Lyonia ja Egania koko päivän. 36 reiän reikäpelinä edellisten kierrosten tapaan käyty peli oli turnauksen tasaisimpia. Peli ratkesi Lyonin siirryttyä 34. reiän jälkeen tavoittamattomaan kolmen reiän johtoon. Kilpailusta uupunut 19-vuotias hopeamitalisti Egan suuntasi lepäämään kilpailun jälkeen. 45-vuotias Lyon sen sijaan osallistui palkintoaterialle, jossa käveli käsillään huoneen päästä päähän.


Jääkiekon C-sarjan maailmanmestaruuskilpailut pelattiin vuosina 1961–2000, jonka jälkeen sen korvasi jääkiekon 2. divisioonan maailmanmestaruuskilpailut.


title: Roman Karmen

text: Roman Lazarevitš Karmen () (16. marraskuuta 1906 Odessa – 28. huhtikuuta 1978 Moskova Neuvostoliitto) oli neuvostoliittolainen sotakuvaaja ja elokuvaohjaaja, joka luetaan dokumenttielokuvan suurten tekijöiden joukkoon. Kriitikot ovat kiinnittäneet huomiota hänen töittensä propagandistisuuteen ja jopa pitäneet häntä Leni Riefenstahlin neuvostoversiona.


title: HMS B.1

text: HMS B.1 oli Britannian Kuninkaallisen laivaston B-luokan sukellusvene. Alusta kutsuttiin alun perin nimellä "HMS A.14", mutta se nimettiin valmistuessaan uudelleen B-luokan ensimmäiseksi alukseksi.


title: HMS B.1

text: Alus tilattiin 24. maaliskuuta 1904 Vickersiltä Barrow-in-Furnessista osana vuosien 1903-1904 laivasto-ohjelmaa. Se laskettiin vesille 25. lokakuuta 1904 ja alus valmistui 16. huhtikuuta 1905. Aluksen voimanlähteenä oli Vickersin valmistama 16-sylinterinen dieselmoottori.


title: HMS B.1

text: Alus oli ensimmäisen maailmansodan sotatoimiin sopimaton ja se siirrettiin Portsmouthiin koulutuskäyttöön, missä tehtävässä se oli vuoteen 1916 saakka. Se myytiin romutettavaksi 1921.


title: Kulttuurišokki

text: Kulttuurišokki tarkoittaa ihmisen vaikeutta sopeutua vieraaseen kulttuuriin. Siihen liittyvät oireet voivat olla psyykkisiä ja fyysisiä, voimakkuudeltaan eriasteisia ja jokainen kokee sen eri tavoin. Kulttuurišokkiin liittyvien tuntemusten voimakkuus riippuu omasta henkisestä kapasiteetista, oman ja kohdattavan kulttuurin erilaisuudesta sekä aiemmista kokemuksista.


title: Kulttuurišokki

text: Kulttuurišokkiin on määritelty neljä eri vaihetta:


title: Berliinin egyptiläinen museo

text: Berliinin egyptiläinen museo () on Egypti-aiheinen museo Saksan pääkaupungissa Berliinissä. Suurin osa museon aarteista on peräisin Preussin kuninkaiden kokoelmista. Toisen maailmansodan aikana museo vahingoittui pahasti ja sodan päätyttyä kokoelma oli jakautununeena Itä- ja Länsi-Berliinin puolelle. Yhdistynyt kokoelma on vuodesta 2009 lähtien jälleen ollut esillä Museosaaren Neues Museumissa, kuten jo 1800-luvulla.


title: Elementtitalo

text: Elementtitalo on kerrostalo, joka on rakennettu valmiita elementtejä pinoamalla ja yhdistelemällä. Elementtitalo on rakennushetkellä helppo ja nopea koota, joskin täytyy ottaa huomioon että elementtien valmistus vie oman aikansa. Elementtitaloja on tehty paljon entisen Neuvostoliiton alueilla, etenkin Venäjällä. Neuvostoliitossa 1950–1960-luvuilla rakennettuja elementtitaloja kutsutaan hruštšovkaksi. Hruštšovkia on asuinkäytössä edelleen hyvin paljon ja niitä löytyy jokaisesta Venäjän kaupungista.


title: Elementtitalo

text: Suomen ensimmäinen huomattava rakennus, jonka rakentamisessa käytettiin elementtitekniikkaa, oli vuonna 1957 valmistunut Helsingin yliopiston Porthania. Ensimmäinen lähiö, jonka rakentamisessa käytettiin järjestelmällisesti elementtitekniikkaa, oli 1960-luvun alkupuolella rakennettu Helsingin Pihlajamäki.


title: HMS Alert (1856)

text: HMS Alert oli Britannian kuninkaallisen laivaston vuonna 1858 vesillelaskettu 17-tykkinen Cruizer-luokan potkurisluuppi viktoriaanisessa laivastossa. Alus tuli tunnetuksi arktisen alueen tutkimusmatkoistaan, joiden aikana se saavutti vuonna 1876 82 astetta pohjoista leveyttä. Alus romutettiin vuonna 1894.


title: HMS Alert (1856)

text: Puiset Cruizer-luokan sluupit oli suunniteltu lordi John Hayn ohjauksessa, ja hänen johtamansa komitean lakkauttamisen jälkeen työnohjausta jatkoi laivaston rakennustöiden valvoja Sir Baldwin Walker. Alus tilattiin saman aikaisesti sisaraluksensa "HMS Falconin" kanssa 2. huhtikuuta 1853. Sen köli laskettiin tammikuussa 1853 Pembroken laivastontelakalla. Alus varustettiin Chathamissa kaksi sylinterisellä höyrykoneella, jonka toimitti Ravenhill and Salkeld. Höyrykone maksoi 6 052 puntaa, ja se tuotti 383 hevosvoimaa. Koneisto oli kytketty yhteen akseliin, joka liikutti alusta maksimissaan 8,8 solmun nopeudella. Alus oli lisäksi varustettu prikitakilalla.


title: HMS Alert (1856)

text: "Alert" varustettiin uudelle moottorilla vuonna 1875, jolloin siihen asennettiin R. & W. Hawthornin kaksisylinterinen 60 nhp:n compoundhöyrykone. Korkeapainesylinteri oli 25 tuumaa läpimitaltaan, ja matalapainesylinteri oli 48-tuumainen. Iskunpituus oli 18 tuumaa. Koeajoissa aluksen nopeus oli 7,684 solmua, jolloin se tuotti 312 hevosvoimaa. Samalla alus vahvistettiin kulkemaan jäissä, mikä kasvatti sen uppouman 1 240 tonniin. Alus teki vuosina 1875–1876 "HMS Discoveryn" kanssa arktisen tutkimusmatkan, jolloin sen päällikkönä oli George Nares.


title: HMS Alert (1856)

text: Alus luovutettiin vuonna 1878 tutkimuskäyttöön, ja se lainattiin vuonna 1884 American Research Societylle.


title: Suomi jääkiekon maailmanmestaruuskilpailuissa 2011

text: Jääkiekon maailmanmestaruuskilpailut 2011 järjestettiin Slovakiassa 29. huhtikuuta – 15. toukokuuta 2011. Suomi voitti niissä toisen miesten jääkiekon maailmanmestaruutensa.


text: Suomi hävisi kisoissa vain alkusarjaottelunsa Tšekkiä vastaan ja nousi monessa ottelussa voittoon tappioasemasta. Vain kahdessa ottelussa Suomi ei ollut missään vaiheessa tappiolla. Venäjän Suomi voitti kisojen aikana kahdesti (välisarjaottelu ja välierä). Suomi pelasi kaikki ottelunsa Bratislavassa Orange Arenalla. Suomen joukkueesta Jarkko Immonen valittiin kisojen tähtikentälliseen, ja hän voitti myös kisojen maalipörssin ja pistepörssin.


text: Mestarijoukkueesta MM-kulta oli ennestään ainoastaan joukkueenjohtaja Timo Jutilalla, joka oli vuoden 1995 joukkueen kapteeni. Kisajoukkueeseen valittu Ville Peltonen kuului 1995 MM-joukkueeseen, mutta joutui jäämään pois joukkueesta ennen kisojen alkua loukkaantumisen vuoksi. Lisäksi Petteri Nummelin oli ollut vuoden 1995 turnauksesta alkaen melkein joka vuosi (paitsi 2008) Suomen MM-kisajoukkueen mukana, mutta jäi tällä kertaa pois. Joukkueessa oli mukana myös nuorten MM-kullan voittaneita pelaajia. Nämä olivat hyökkääjä Niko Kapanen ja puolustaja Pasi Puistola, jotka voittivat nuorten maailmanmestaruuden 1998. Alle 18-vuotiaiden maailmanmestaruus on Mikko Koivulla ja Tuomo Ruudulla vuodelta 2000 sekä Lasse Kukkosella vuodelta 1999.


text: Kisoissa Suomen päävalmentajana toimi Jukka Jalonen, joka oli toiminut Suomen maajoukkueen valmennustehtävissä vuodesta 2007 lähtien ja päävalmentajana vuodesta 2009 lähtien. Jalosen apuvalmentajina toimivat Teppo Numminen, Pasi Nurminen ja Petri Matikainen.


text: Suomi tuli D-lohkossa toiseksi Tšekin jälkeen ja pääsi jatkoon.


text: Suomi tuli E-lohkossa toiseksi Tšekin jälkeen ja sai puolivälierävastustajakseen F-lohkon kolmanneksi tulleen Norjan.


text: Puolivälieräottelussa Norjaa vastaan 1. erä oli maaliton.


text: Toisessa erässä Norja meni 1–0 johtoon K. A. Olimbin rangaistuslaukausmaalilla. Sitten Suomi teki kolme ratkaisevaa maalia ylivoimalla: Ensin Jarkko Immonen tasoitti pelin Granlundin ja Niskalan syötöstä. Tuomo Ruutu vei Suomen 2–1 johtoon Koivun ja Pesosen syötöstä. Sitten Immonen teki Granlundin ja Välivaaran syötöstä ylivoimamaalin, joka oli tekotavaltaan hämmästyttävän tarkka kopio Immosen tekemästä tasoitusmaalista aiemmin toisessa erässä. Erän loppupäässä Jani Lajunen laukoi tilanteeksi 4–1, syöttäjinä maalissa olivat Komarov ja Jaakola.


text: Kolmas erä oli maaliton.


text: Venäjää vastaan pelatun välierän avausmaali oli Mikael Granlundin erikoinen ilmaveivimaali ajassa 25.13. Kolmannen erän alkupuolella Lajunen löi rystypuolelta kiekon maalille maalin sivusta ja kiekko kimposi maaliin Venäjän maalivahdin Barulinin patjasta. Parin minuutin päästä tästä Immonen teki ylivoimalla maalin Granlundin syötöstä, ja tilanne oli 3–0.


text: Petri Vehanen torjui ottelussa kaikki 30 Suomen maalia kohti lyötyä kiekkoa.


text: Loppuotteluvastustajakseen Suomi sai Ruotsin ja loppuottelun 1. erä oli maaliton.


text: Toisessa erässä Magnus Pääjärvi-Svensson vei Ruotsin johtoon ajassa 27.40. Seitsemän sekuntia ennen erän päättymistä Jarkko Immonen tasoitti tilanteeksi 1–1 ylivoimalla, syöttäjinä olivat Janne Pesonen ja Mikko Koivu.


text: Kolmannen erän alkupäässä Nokelainen laukoi Suomen 1–2 johtoon Pihlströmin syötöstä ja Kapanen lisäsi Suomen johtoa: 1–3, syöttäjinä Aaltonen ja Komarov. Erän loppupuolella Ruotsi alkoi menettää otettaan peliin ja Suomi teki kolme maalia lisää: 1–4 Pesonen (syöttäjänä Granlund), 1–5 Pyörälä (syöttäjinä Koivu ja Salmela), 1–6 Pihlström (syöttäjänä Lajunen). Kolmannen erän Suomi vei siis selvin luvuin 0–5.


text: Ruotsin maalivahti Viktor Fasth torjui ottelussa 26 kertaa ja Suomen Petri Vehanen 32 kertaa. Ruotsi kärsi neljä ja Suomi kaksi kahden minuutin jäähyä.


text: Loppuottelua katsoi Suomessa keskimäärin lähes 2,1 miljoonaa katselijaa ja pelin loppuvaiheessa enimmillään katsojia oli 2,6 miljoonaa eli puolet suomalaisista.


text: Mikael Granlund teki välieräottelussa Venäjää vastaan toisessa erässä ajassa 25.13 maalin ilmaveivillä. Hyökkääjä Jarkko Immonen hävisi aloituksen Venäjän alueella Kalininille ja kiekko ajautui päätyyn, jossa Granlund karvasi sen itselleen. Granlund ohitti Venäjän puolustajat Kalininin ja Kulikovin ja kiersi maalin taakse kääntäen niin sanotun vanhanaikaisen. Hän kuitenkin vei kiekkoa vasenkätisen mailansa oikealla syrjällä ja työnsi lopulta mailan lavanterä alaspäin heittäen kiekon maalin ylänurkkaan. Tämä yllätti maalivahti Konstantin Barulinin. Kyseessä ei näin ollen ollut edes korkealla mailalla pelaaminen. Maali vei Suomen 1–0-johtoon ja jäi niin sanotuksi voittomaaliksi Suomen voitettua ottelun 3–0. Granlund on tehnyt vastaavia ilmaveivejä aiemminkin, muttei arvokisojen mitalipeleissä. Granlund on toinen maalin ilmaveivillä tehnyt pelaaja MM-kisoissa, ensimmäisen teki Bill Warwick vuoden 1955 MM-kisoissa. Granlundin ilmaveivistä tehtiin myös postimerkki, jonka Itella julkaisi 27. toukokuuta 2011.


text: Muun muassa "Fox News", "The Huffington Post", "NBC", ja "ESPN" tekivät Granlundin maalista verkkouutisen. "Toronto Sunin" urheilutoimittaja Steve Simmonsin mukaan Granlundin maali tullaan muistamaan ikuisesti. Granlundin ilmaveivistä kertova artikkeli oli ottelupäivänä myös NHL-liigan virallisen verkkosivuston suosituin ja eniten luettu uutinen. Kanadalainen urheilukanava "TSN" kutsui ilmaveiviä vuoden maaliksi ja venäläinen "Sovjetskij Sport" ylisti maalia. Facebookissa Granlundin ilmaveivi keräsi seuraavaan päivään mennessä yli 156 000 fania. Ruotsin jääkiekkoliiton neuvonantaja Mike Keenan sen sijaan katsoo, että moiset temput tulisi jättää haavipallokentälle. Granlund itse katsoi, että kyseessä oli vain yksi maali, mutta tärkeä avausmaalina.


text: Ilmaveivi valittiin Suomessa myöhemmin vuoden sykähdyttävimmäksi urheiluhetkeksi.


text: Jari Kurri totesi Ylen haastattelussa, että Granlundin ”uskomaton suoritus” on ”YouTube-kamaa”. Ensimmäisen vuorokauden aikana YouTubeen ladattiinkin yli 50 erilaista versiota ilmaveivimaalista. Useat videoista keräsivät jo toukokuussa 2011 yli 10 000 katsomiskertaa.


text: Konemusiikkituottaja Joonas Hahmo teki artistinimellä "Finnish Hockey Mafia" (nimi viittaa ruotsalaiseen Swedish House Mafiaan) YouTubeen ”Taivas varjele” -nimisen tanssikappaleen, jossa samplataan Antero Mertarannan haltioitunutta selostusta Granlundin ilmaveivimaalista. Video keräsi ensimmäisen viiden päivän aikana yli 800 000 katsojaa ja nousi YouTuben katsotuimpien listalle. Kappale on soinut useilla eri radiokanavilla, muun muassa YleX:llä.


text: Leijonajuhlat oli 16. toukokuuta 2011 järjestetty Suomen suurjuhla Helsingin Kauppatorilla maailmanmestaruuden ansiosta. Torille kokoontui noin 100 000 henkeä. Tilaisuudessa esiintyivät muun muassa viihdetaiteilijat Petri Nygård, JVG ja Vesa-Matti Loiri. Laulaja Sakari Kuosmanen puolestaan esitti Finlandia-hymnin. Presidentti Tarja Halonen vieraili myös tilaisuudessa onnittelemassa maajoukkuetta. Jääkiekkojoukkue ja yleisö lauloivat J. Karjalaisen kappaletta Sankarit ja juhlien lopussa oli ilotulitus. Tapahtuma televisioitiin ja se oli katsottavissa myös verkosta suorassa lähetyksessä.


text: Osa pelaajista ja joukkueenjohdosta esiintyi kultajuhlissa voimakkaassa humalatilassa, ja Suomen jääkiekkoliitto päätyikin esittämään julkisen anteeksipyynnön heidän puolestaan. Erityisesti joukkueen valmentaja Pasi Nurminen sai kyseenalaista julkisuutta kompuroimalla lentokentällä. Nurmisen talutti koneesta ulos toinen valmentaja, Petri Matikainen. Portaikon loppupäässä Nurminen kuitenkin horjahti ja kaatui lyöden päänsä maassa odottaneeseen maailmanmestaruuspokaaliin. Pokaaliin syntyi osuman seurauksena näkyvä jälki. Muutenkin mestaruuspokaali kärsi vaurioita mestaruusjuhlissa, sillä se oli juhlinnan tuoksinassa hajonnut siten, että maljan ja alustan välinen varsi meni poikki.


text: Nurmisen kaatumisvideosta muodostui lyhyessä ajassa meemi, ja Internetissä alettiinkin puhua ”Nurmisen ilmaveivistä”. Myöskin joukkueenjohtaja Timo Jutilan olotilasta oli spekulaatioita, jotka saivat alkunsa siitä, ettei Jutila ollut lainkaan mukana Leijonien torijuhlassa. Virallinen syy Jutilan poissaololle oli matkan aikana pahaksi äitynyt nilkkatulehdus. Jutila sai huonosta kunnostaan nuhteet Jääkiekkoliiton puheenjohtajalta Kalervo Kummolalta. Myöhemmin Jääkiekkoliitto määräsi Timo Jutilalle ja Pasi Nurmiselle sakot käytöksestään kultajuhlien aikana.


text: Leijonien esiintyminen päihtyneenä sai runsaasti paheksuntaa mediassa. Muiden muassa kulttuuriministeri Stefan Wallin tuomitsi jääkiekkomaajoukkueen alkoholinkäytön sopimattomaksi.


text: Helsingin juhlien jälkeen mestaruuspokaali ja osa joukkueesta kiersivät useissa Suomen kaupungeissa. Ensimmäiset juhlat järjestettiin joukkueen kapteenin Mikko Koivun kotikaupungissa Turussa 20. toukokuuta 2011. 23. toukokuuta oli Tampereen Keskustorilla noin 30 000 hengen yleisön kerännyt kansanjuhla jääkiekkokullan kunniaksi. Muita isojen leijonajuhlien paikkakuntia olivat Rauma, Hämeenlinna, Uusikaarlepyy, Oulu, Lahti, Imatra, Lappeenranta ja Riihimäki. Jyväskylässä mestareita juhlittiin 10. kesäkuuta 2011.


title: Johannes Valmari

text: Johannes Valmari (14. kesäkuuta 1883 Kemi – 12. elokuuta 1939 Helsinki) oli suomalainen kemisti ja Helsingin yliopiston professori.


title: Johannes Valmari

text: Valmarin vanhemmat olivat maanviljelijä Juho Valmari ja Elsa Matilda Vaara. Hän valmistui kemisti-insinööriksi Polyteknillisestä opistosta vuonna 1906 ja toimi sitten kemian opettajana Helsingin teollisuuskoulussa vuoteen 1910 saakka. Filosofian kandidaatin tutkinnon Valmari suoritti 1908 ja filosofian lisensiaatin tutkinnon vuonna 1912. Hän toimi maanviljelystaloudellisen koelaitoksen assistenttina vuodesta 1908 vuoteen 1918 ja 1919–1932 laitoksen maanviljelyskemian ja -fysiikan osaston johtajana. Vuonna 1919 Valmarista tuli myös saman alan vt. professori Helsingin yliopistoon. Vakinaisen viran hän sai vuonna 1923. Hän toimi yliopiston maatalous-metsätieteellisen tiedekunnan dekaanina 1924–1934.


title: Johannes Valmari

text: Valmari julkaisi tieteellisten tutkimusten ohella alansa kirjoja sekä artikkeleita sanoma- ja aikakauslehdissä. Hän toimi monien valtiollisten komiteoiden jäsenenä ja oli valtion maanviljelyskemiallisen laboratorion johtokunnan puheenjohtaja vuodesta 1924. Valmari kehitti E. S. Tomulan kanssa ns. kotkafosfaatin, jota valmistettiin valtion omistamilla superfosfaattitehtailla Kotkassa. Hän sai mainetta myös keksimänsä ravintosuolaliuoksen vuoksi.


title: Johannes Valmari

text: Valmarin puoliso vuodesta 1905 oli Saima Johannes Latvala. Valmarin sisar Olga oli naimisissa Virossa syntyneen eversti ja vaihtoehtolääkäri Hans Kalmin kanssa.


title: Matthew Goode

text: Matthew William Goode (s. 3. huhtikuuta 1978 Exeter Englanti) on englantilainen näyttelijä, joka tunnetaan parhaiten elokuvista "Match Point", "Amor yllättää", "Watchmen", "Brideshead Revisited – mennyt maailma", "The Imitation Game" ja "A Single Man", jossa hän näyttelee muun muassa Colin Firthin ja Julianne Mooren rinnalla.


title: Matthew Goode

text: Goode ja hänen pitkäaikainen naisystävänsä, Sophie Dymoke, saivat maaliskuussa 2009 ensimmäisen tyttärensä, Matilda Even.


title: Suomalaiset etunimet Aadasta Yrjöön

text: Suomalaiset etunimet Aadasta Yrjöön on Anne Saarikallen ja Johanna Suomalaisen vuonna 2007 julkaisema kirja suomalaisista etunimistä. Teoksen on kustantanut Gummerus.


title: Suomalaiset etunimet Aadasta Yrjöön

text: Kirjassa on yli 2 000 nimiartikkelia, ja nimistä mainitaan myös eri muunnokset ja kirjoitusasut. Nimistä kerrotaan lyhyesti niiden alkuperä ja historia sekä suosion kehitys ja huippukohdat eri vuosikymmeninä. Artikkeleissa mainitaan nimipäivä, jos nimi on suomalaisessa nimipäiväkalenterissa. Artikkelien lopussa on luetteloita nimien lempinimistä ja tunnetuista suomalaisista kantajista. Naisten ja miesten nimet käsitellään eri osioissa. Kirjan kannet on suunnitellut Jani Pulkka.


title: Andrew J. Feustel

text: Andrew J. (Drew) Feustel (s. 25. elokuuta 1965 Lancaster, Pennsylvania) on geofyysikko ja NASAn astronautti. Toukokuussa 2009 hän osallistui ensimmäiselle avaruussukkulalennolleen STS-125 avaruussukkula "Atlantiksen" tehtäväspesialistina. Kyseessä oli Hubble-avaruusteleskoopin huoltolento. Lennolla hän osallistui kolmelle avaruuskävelylle. Hän osallistui 16. toukokuuta 2011 laukaistun sukkulalennolle STS-134 "Endeavour" tehtäväspesialistina.


title: Andrew J. Feustel

text: Feustel on naimisissa Indira Devi Bhatnagarin kanssa. Heillä on kaksi lasta.


title: Vuotonoja

text: Vuotonoja on Kiiminkijoen vesistöön kuuluva pieni joki Oulun Ylikiimingissä. Se on Vähä-Vuotungin laskujoki, joka virtaa ensin länteen ja sitten pohjoisluoteeseen. Joki on kapea ja puromainen, mutta nelisentoista kilometriä pitkä. Se laskee Vepsänjokeen Kohisevan luona, missä joen latvaosa muuttuu Heinäjoeksi. Vuotonoja alittaa seututie 836:n Tervaselässä, missä sen lähettyvillä on asutusta, mutta muuten jokivarsi on asumaton.


title: Versus All

text: Versus All on vuonna 2007 Helsingissä perustettu punk-vaikutteinen rock-yhtye, joka on julkaissut kolme albumia. Yhtyeen tyyliä on kuvattu yhdistelmäksi amerikkalaista melodista hardcorea, Turbonegro-tyylistä punkrockia ja rock-vaikutteita kuten Hanoi Rocksia .


title: Yhdystie 2170

text: Yhdystie 2170 (osoitenimi Eurajoella "Kirkkotie" ja "Huhdantie", Eurassa "Paneliantie" ja "Nakkilantie", Nakkilassa "Hormistontie" ja "Siltatie") on yhdystie Eurajoella, Eurassa ja Nakkilassa Satakunnassa.


title: Yhdystie 2170

text: Tie alkaa valtatieltä 8 Eurajoen Kirkonkylässä "Kirkkotien" nimellä ja jatkuu sieltä Eurajoen pohjoisrantaa seuraten Eurajoen Lavilan kylän kautta Eurajoen Irjanteelle, missä siihen yhtyy valtatieltä 8 alkunsa saava yhdystie 2171. Täällä "Huhdantien" nimellä jatkuva tie erkanee pian Irjanteen kylän jälkeen Eurajoen uomasta ja kulkee Eurajoen Huhdan kylän läpi. Euran rajalla tie vaihtuu nimeltään "Paneliantieksi" ja pian tämän jälkeen yhdystien 2172 risteyksessä "Nakkilantieksi" ja edelleen Nakkilan rajalla "Hormistontieksi". Nakkilan Hormistossa tie kohtaa Luvialta tulevan yhdystien 2177 risteyksen. Leistilän kylän luona tie ylittää eritasoliittymässä valtatien 2 ja jatkuu tämän jälkeen "Siltatie" nimellä Nakkilan keskustaan ylitettyään ensin Tattaranjoen ja Tampere–Pori-radan ja viimein Kokemäenjoen ja päättyy yhdystielle 2440 Nakkilan Viikkalassa. Tien pituus on 31,6 kilometriä ja se on asfaltoitu.


title: Yhdystie 2170

text: Tie on lähes koko matkaltaan Valtatieltä 8 Nakkilan Kirkonkylään osa vuonna 2010 perustettua Pohjanlahden rantatien matkailutietä.


title: Yhdystie 2170

text: Tien varrelle Eurajoella jäävät muun muassa Eurajoen kirkko Eurajoen kirkonkylässä, Eurajoen kristillinen opisto Lavilassa, Irjanteen kirkko ja Irjanteen kylän valtakunnallisesti merkittävä rakennettu kulttuuriympäristö Irjanteella sekä Huhdan koulu ja nuorisotalo Huhdassa. Nakkilassa tie on kunnan keskustaajaman tärkein länsi–itä-suuntainen väylä.


title: Yhdystie 2170

text: Tien lähistölle jääviä kohteita ovat Eurajoella Eurajoen pappila, Tarvolan, Kainun ja Mullilan kylät joen vastarannalla sekä Kaukomäen ja Sydänmaan kylät hieman kauempana. Euran Kiukaisissa lähin kylä on Panelia. Nakkilassa tiestä jonkin matkan päähän sijoittuvat pelloksi kuivattu Leistilänjärvi ja Leistilän naapurikylä Tattara.


title: Yhdystie 2170

text: Eurajoen kirkonkylästä matkailutien reitti jatkuu pitkin Linnamaantietä Linnamaan kylän suuntaan, missä tien läheisyyteen sijoittuvat muun muassa Vuojoen kartano ja Liinmaan linna. Nakkilan Kirkonkylästä matkailutie jatkuu vanhaa Porintietä Nakkilan kirkon ohi ja sieltä Masian kautta valtatielle 2 ja edelleen Ulvilaan.


title: Sisarukset

text: Sisarukset (alkuperäisnimi "Die bleierne Zeit") on Margarethe von Trottan ohjaama saksalainen elokuva vuodelta 1981. Se kertoo kahdesta sisaruksesta, jotka pyrkivät parantamaan maailman epäkohtia eri tavoilla: toisesta tulee feministinen journalisti, toisesta terroristi. Trottan käsikirjoittama elokuva on fiktiota, mutta sen taustalla ovat Christine Ensslinin ja hänen sisarensa, Punaisen armeijakunnan perustajajäseniin kuuluneen Gudrun Ensslinin elämänvaiheet.


title: Sisarukset

text: Elokuva on Trottan kolmas pitkä näytelmäelokuva ja se vakiinnutti hänen asemansa uuden saksalaisen elokuvan edustajana. Elokuva osallistui 1981 Venetsian elokuvajuhlille, missä se voitti mm. festivaalin pääpalkinnon Kultaisen leijonan, myös pääosanesittäjät Jutta Lampe ja Barbara Sukowa palkittiin roolisuorituksistaan.


title: Joakim Nordström

text: Joakim Nordström (s. 25. helmikuuta 1992 Tyresö, Ruotsi) on ruotsalainen jääkiekkoilija, joka pelaa NHL-joukkue Chicago Blackhawksin organisaatiossa. Hän pelaa lähinnä sen farmijoukkue Rockford IceHogsissa, AHL:ssä. Nordström on pelipaikaltaan keskushyökkääjä, mutta osaa pelata myös laidassa. Hänen vahvuuksiinsa kuuluu kahden suunnan pelaaminen, nopeus, kiekonhallinta, kiekoton pelaaminen, alivoimapelaaminen ja joukkuepelaaminen. Nordström ei ole kuitenkaan mikään synnynnäinen pelintekijä, eikä juuri loista tehopisteiden valossa. Hänellä on kehitettävää myös voimassa ja lihasmassassa.


title: Joakim Nordström

text: Nordström on Hanvikens SK:n kasvatti. Hän siirtyi myöhemmin juniorina AIK IF:ään, jossa Nordström voitti J18 Allsvenskanin mestaruuden vuonna 2009. Kaudella 2009–2010 hän teki debyyttinsä miesten peleissä pelaamalla kaksi ottelua HockeyAllsvenskanissa.


title: Joakim Nordström

text: NHL-seura Chicago Blackhawks varasi Nordströmin kolmannella kierroksella 90. pelaajana . Kaudeksi 2010–2011 AIK nousi Elitserieniin, jossa Nordström pelasi 11 runkosarjaottelua tehden yhden syöttöpisteen sekä yhden playoff-ottelun. Hän teki Elitserien-debyyttinsä 23. syyskuuta 2010 Södertälje SK:ta vastaan. Nordström pelasi kauden aikana miesten pelejä myös 12 ottelua lainalla sarjatasoa alempana Almtuna IS:ssä. Kausi 2011–2012 oli hänen ensimmäinen kokonainen Elitserienissä ja se toi 47 runkosarjaottelussa tehot 3+3=6 sekä 10 playoff-ottelussa tehot 1+2=3. Maaliskuussa 2012 Nordström teki kaksivuotisen jatkosopimuksen AIK:n kanssa.


title: Joakim Nordström

text: Toukokuussa 2011 Nordström teki kolmivuotisen tulokassopimuksen Chicago Blackhawksin kanssa, mutta hän sopi pelanneensa ensimmäisen sopimuskautensa 2012–2013 lainalla AIK:ssa. Nordström teki Elitserienin yhden kauden piste-ennätyksensä tehoilla 5+4=9. Elitserien-kauden päätyttyä, maaliskuussa 2013 hän siirtyi Blackhawksin farmijoukkue Rockford IceHogsin vahvuuteen.


title: Joakim Nordström

text: Kaudeksi 2012–2013 Nordström otti harjoitusleirin päätteeksi paikan Blackhawksin NHL-joukkueen kokoonpanosta ja debytoi NHL:ssä näin ollen kauden avauskierroksella 1. lokakuuta 2013 Washington Capitalsia vastaan. Hänen NHL-uransa avausmaali syntyi 11. lokakuuta 2013 New York Islandersin kevin Poulinin taakse. Kuitenkin jo samassa kuussa Nordström siirrettiin kahdeksan NHL-ottelun jälkeen farmijoukkue IceHogsin vahvuuteen. Hän pelasi kautensa suurimmaksi osaksi farmissa, mutta Nordströmin palattua Blackhawksin NHL-kokoonpanoon huhtikuussa 2014 hän pelasi loppukauden ylhäällä. Kaikkiaan Nordström pelasi kauden aikana NHL:ssä 16 runkosarja- ja seitsemän playoff-ottelua tehopistein 1+2=3.


title: Joakim Nordström

text: Kauden 2014–2015 Nordström aloitti farmijoukkue IceHogsissa. Hän pelasi kauden aikana ssa. Nordström pelasi yli puolet kaudestaan kuitenkin Blackhawksin NHL-joukkueen puolella tehden 38 runkosarja- ja kolmessa playoff-ottelussa kolme syöttöpistettä. Hän voitti kauden päätteeksi Stanley Cupin. Syyskuussa 2015 Nordström teki vuoden mittaisen jatkosopimuksen Blackhawksin kanssa, mutta vain reilu viikkoa myöhemmin hänet ja Kris Versteeg kaupattiin Carolina Hurricanesiin vaihdossa Dennis Robertsoniin, Jake Massieen ja kesän viidennen kierroksen varausvuoroon.


title: Joakim Nordström

text: Nordström oli voittamassa maailmanmestaruutta MM-kisoissa 2017. Nordström voitti alle 20-vuotiaiden maailmanmestaruuden vuonna 2012, jolloin hän toimi Ruotsin varakapteenina ja oli Sebastian Collbergin ja Mika Zibanejadin kanssa joukkueen toiseksi parhaita maalintekijöitä Max Fribergin jälkeen. Nordström voitti myös alle 18-vuotiaiden MM-hopeaa vuonna 2010. Hän pelasi myös alle 18-vuotiaiden Ivan Hlinkan muistoturnauksessa vuonna 2009, jolloin hän voitti pronssia. Nordström pelasi myös alle 19-vuotiaiden World Junior A Challengessa vuosina 2009 ja 2010.


title: Joakim Nordström

text: Nordströmin pikkuveli Dennis pelaa Hockeyettan-joukkue Huddinge IK:ssa ja heidän isoveljensä Jimmy pelaa Ruotsin II-divisioonaa Hanvikens SK:ssa.


title: Hiroshima, rakastettuni

text: Hiroshima, rakastettuni on ranskalais-japanilainen elokuva vuodelta 1959. Marguerite Durasin käsikirjoittama ja Alain Resnais’n ohjaama kokeellinen draama oli yksi niistä elokuvista, jotka olivat aloittamassa ranskalaisen elokuvan uutta aaltoa. Elokuva kertoo ranskalaisen naisen ja japanilaisen miehen kahden päivän romanssin avulla suurista teemoista kuten ilon ja epätoivon ja yksilön ja yhteiskunnan välisistä jännitteistä.


title: Hiroshima, rakastettuni

text: Vuonna 1979 "Hiroshima, rakastettuni" pääsi mukaan suomalaiskriitikoiden kokoamalle sadan tärkeimmän elokuvan listalle. "The New York Timesin" kriitikot valitsivat sen vuonna 2004 yhdeksi kaikkien aikojen tuhannesta parhaasta elokuvasta maailmassa. Vuonna 2018 BBC:n kansainvälinen asiantuntijaraati äänesti sen kaikkien aikojen sadan parhaan ei-englanninkielisen elokuvan joukkoon.


title: With Love Baby

text: With Love Baby on belgialaisen lauluyhtyeen Witloof Bayn esittämä kappale. Kappale edusti Belgiaa vuoden 2011 Eurovision laulukilpailussa. Se sijoittui 12. toukokuuta 2011 järjestetyssä toisessa semifinaalissa 11. sijalle 53 pisteellä eikä siten päässyt kilpailun finaaliin.


title: With Love Baby

text: Kappale on soitinsäestyksetöntä laulumusiikkia.


title: Puukkojunkkarit (kirja)

text: Puukkojunkkarit on Santeri Alkion kirjoittama realismia edustava aikalaiskuvaus vuodelta 1894. Se on säilyttänyt paikkansa yhtenä kansalliskirjallisuutemme kulmakivistä. Aikeistaan laatia tämän kaltainen eteläpohjalainen kansalliseepos Alkio kertoi kustantajalleen Werner Söderströmille kesällä 1893. Puukkojunkkari-ilmiön syväluotaaminen oli rohkea veto, jollaista kukaan ei ollut vielä lähtenyt yrittämäänkään. Kun Alkio valmisteli "Puukkojunkkareitaan", kääntyi hänen katseensa sinne, missä rajuimmat tappelut oli käyty ja missä korskeimmat puukkojunkkarit olivat esiintyneet. Alkio ei kuitenkaan pyrkinyt luomaan tarkkaa historiakertomusta vaan käytti kirjailijan vapauksiaan kirjaa tehdessään. Hänen teostensa rakenne kuten "Puukkojunkkareidenkin" on jykevä ja kuvaustapansa avointa.


title: Puukkojunkkarit (kirja)

text: Santeri Alkio (vuoteen 1898 asti Aleksander Filander) syntyi 1862 ja kasvoi Laihialla ja oli 1800-luvun alun johtavia suomalaisia poliitikkoja, mutta myös kirjailija ja toimittaja. Hänet tunnetaan erityisesti Maalaisliiton (nyk. Keskusta) perustajana.


title: Puukkojunkkarit (kirja)

text: Alkio kannatti demokratiaa sekä Suomen itsenäisyyttä, mutta johti myös nuorisoseuraliikettä. Tällä hän halusi vaalia ennen kaikkea raittiutta ja terveitä elämäntapoja, mikä on ollut painava syy kirjoittaa Puukkojunkkarit. Hänelle itsekasvatus oli tärkeä ihanne, jota hän korosti nuorisoseurassa. Puukkojunkkareiden tarkoituksena on ollut herättää sen aikaiset nuoret puukkojunkkareiden eli häjyjen ihannoinnista ja kunnioittamisesta. Nämä olivat rauhanhäiritsijöitä ja yleisiä rettelöitsijöitä, joita tuli kaikista yhteiskuntaluokista. Heitä oli hyvin vaikea vangita, sillä harva suostui todistamaan junkkaria vastaan. Syy heidän ihannointiinsa oli pääasiassa uskallus vastustaa yhteiskuntaa ja virkavaltaa. Alkio kuoli Laihialla 1930.


title: Puukkojunkkarit (kirja)

text: Puukkojunkkarit jakautuu kahteen osaan. Ensimmäisessä kuvataan naimaikään tulleen Santra Järvelän aviomiehen valintaa ja siitä seuraavia konflikteja. Toisessa osassa keskitytään puukkojunkkarin prototyyppinä Esa Karhuun, joka alkaa ymmärtää, ettei elämä junkkarina voi jatkua ikuisesti ilman seurauksia. Santra Järvelää ollaan naittamassa puukkojunkkari Ella Kuivaselle mutta Santra rakastuukin körttiläiseen Valee Laitilaan ja karkaa tämän kanssa. Junkkarit päättävät kostaa kokemansa vääryyden ja ryöstää Santran väkivalloin takaisin Mikkeli-yönä.


title: Puukkojunkkarit (kirja)

text: Tästä kehittyy kirjan ensi osan päättävä Korvenloukon tappelu.


title: Puukkojunkkarit (kirja)

text: Esa turvautuu varhain puukkoonsa ja veriset jäljet merkitsevät hänen kulkuaan; samoin hänen apurinsa Iikan Antin puinen kanki jossa on kaksi riviä hevosenkengän nauloja tekee pahaa jälkeä - joskin vastapuoli on vielä kovempi: Antti jää tantereelle Janne Hautalan tervapiiskan kaatamana.


title: Puukkojunkkarit (kirja)

text: Varsinaisia kuolonuhreja ei tappelussa tule; vain yksi hevonen kuolee saatuaan viikatteen terän vatsaansa ja pakokauhussa repeää auki.


title: Puukkojunkkarit (kirja)

text:
Yritys kuitenkin epäonnistuu, ja he häviävät tappelun korvenloukkolaisille. Junkkarit joutuvat palaamaan häpeissään kotiin ilman Santraa.
Varsinkin Esa Karhun itsetunnolle Korvenloukon tappelu on kova kolaus. Hänen elämänsä lähtee tästä eteenpäin alamäkeen; Esan talo joutuu huutokauppaan maksamattomien velkojen vuoksi ja Esan kosinta torjutaan. Puukkojunkkarien keskinäiset ristiriidat ja valtataistelu aikaansaavat junkkarien yhtenäisyyden horjumisen. Varsinkin Vennu Karin ja Esan välinen taistelu puukkojunkkarien kuninkuudesta rikkoo Esan ja muiden junkkarien välit. Lopulta Esa muuttuu junkkarien johtajasta yksinäiseksi hevosvarkaaksi.


title: Puukkojunkkarit (kirja)

text: Hänen ainoa ja viimeinen apurinsa Levalan Lomppi on arkajalka josta ei ole Esalle iloa edes hevosmiehenä.


title: Puukkojunkkarit (kirja)

text: Esa Karhu on noin kaksikymmentävuotias pelätyn puukkojunkkarijoukon johtohahmo, pitäjäläisissä pelonsekaista ihailua herättävä junkkarien kuningas. Hänen äitinsä laiminlöi lapsensa kasvatuksen omasta alkoholismistaan johtuen. Esa on jo tilan isäntä isänsä kuoltua mutta talo on jäänyt heitteille. Hän on ulkoisesti vastuuntunnoton ja äkkipikainen, paikoin jopa verenhimoinen. Hän on yksinäinen ja epävakaa, koska ei pidä muita junkkareita todellisina ystävinään ja halveksii äitiään.


title: Puukkojunkkarit (kirja)

text: Alkion omin sanoin: ”Esa on peto ja Esa ei ole peto.”


title: Puukkojunkkarit (kirja)

text: Santra Järvelä on 17-vuotias naimaikään tullut nimismiehen tyttö, jonka sulhasuudesta kylässä kilpaillaan verisen ankarasti. Hän haluaa naida Valee Laitalan huolimatta kihlauksestaan puukkojunkkari Ella Kuivasen kanssa. Santra on päättäväinen ja valitsee lopulta itse aviomiehensä isänsä ja äitipuolensa mielipiteistä huolimatta.


title: Puukkojunkkarit (kirja)

text: Vennu Kari on kohta neljäkymmentävuotias naimisissa oleva talon isäntä, puukkojunkkarien isähahmo ja varastetun tavaran piilottaja, joka ei kaihda kunnon tappelua ja jota koko kylä pohjimmiltaan pelkää. Vaikka hän näennäisesti onkin Esan ystävä, heidän välillään on jännitettä sillä molemmat haluaisivat olla kylän pelätyin mies ja taitavin tappelija. Alkio käytti tosi elämän häjyjä Antti Rannanjärveä ja Antti Isotaloa esikuvina luodessaan Vennu Karin hahmon. Esikuviensa tavoin Vennu ei kaihda laittomuuksia mutta koettaa pysyä hyvissä väleissä naapurien kanssa. Lopun hääkohtauksessa Vennu on häissä mukana yhtenä kenkkärinä eli eräänlaisena järjestyksenvalvojana.


title: Puukkojunkkarit (kirja)

text: Ella Kuivanen on Esan ystävä ja kuuluu samaan puukkojunkkariryhmään. Ella on Esaa rauhallisempi ja yksinkertaisempi eikä tee omia päätöksiä vaan on pitkälti Esan ja Vennun ohjailtavissa. Ellan ja Esan välit rikkoutuvat heidän tavoitellessaan useampaan otteeseen samaa morsianta, ensin Santra Järvelää ja myöhemmin Sanna Rekipeltoa.


title: Puukkojunkkarit (kirja)

text: Valee Laitala on vastakohta Esa Karhulle. Hänkin on nuori tilallinen, joka asuu kahdestaan äitinsä kanssa, mutta körttiläinen Valee on rauhallinen, tilastaan huolehtiva ja pidetty. Valee kihlaa ja myöhemmin nai Santra Järvelän.


title: Puukkojunkkarit (kirja)

text: Kirjan ensimmäisen osan päättävässä Korvenloukon tappelussa Valee käyttää aseenaan puista kankea ja on Janne Hautalan ohella hirmuisin tappelija.


title: Puukkojunkkarit (kirja)

text: Valeen ja Santran häissä syntyy viimeinen tappelun poikanen kun Esa Karhu yksinään hyökkää paikalle iso puukko kädessään - mutta tappelusta tuleekin monin tavoin tarinan antikliimaksi kun muut miehet ottavat aseen häneltä pois ja Janne Hautala riepottaa Esan tolkuttomaksi.


title: Puukkojunkkarit (kirja)

text:
Janne Hautala on kookas ja voimakas körttiläinen joka kuitenkin on tilanteen niin vaatiessa pitäjän hirmuisin tappelija, joka mm. tervapiiskansa avulla pitkälti hajottaa kirjan ensimmäisen osan päättävän Korvenloukon tappelun.
Hän on Valeen häiden pääkenkkäri ja kirjan loppusivulla palauttaa kiinni ottamansa Esa Karhun jäjestykseen riepottelemalla tätä niin että siinä joutuvat jo muut miehet menemään väliin.


title: Puukkojunkkarit (kirja)

text: Herra Lindblom on pitäjän ylemmyydentuntoinen nimismies, joka asuu vaimonsa Marketan kanssa. Lindblom jättää toimensa heitteille pelätessään junkkarien kostavan, jos heitä syytetään jostakin.


title: Puukkojunkkarit (kirja)

text: Tommi Kasari on Vennu Karin körttiläinen naapuri. Hän kuuluu puukkojunkkarien toimia vastustavaan ryhmään ja uskaltaa myös toimia asian eteen.


title: Puukkojunkkarit (kirja)

text: Hän esimerkiksi yhtään tuumimatta marssii junkkarien keskelle näiden omin lupineen paistikseen tappamansa lampaansa jäännökset mukanaan ja kirves aseenaan - ja saa kuin saakin vaatimansa kolmen ruplan korvauksen tapetusta lampaastaan.


title: Puukkojunkkarit (kirja)

text: Puukkojunkkarit sijoittuu 1800-luvun puolivälin jälkeen Etelä-Pohjanmaalle. Puukkojunkkarius oli vahvimmillaan Lapuan suurpitäjässä ja sen laitaosissa Kauhavalla, Ylihärmässä ja Alahärmässä, mutta paljoa ei jälkeen jäänyt Laihia ja Kyrönmaa yleensäkään. Romaanista löytyy monia historiallisia yhtymäkohtia alueen tapahtumiin, varsinkin Kauhavalle. . Puukkojunkkareiden kultakausi hiipuu 1880-luvulla ja tämä kehitys näkyy teoksessakin. Puukkojunkkareissa tapahtumat seuraavat tiivisti toisiaan joten laajuudestaan huolimatta teos ei sisällä ajallisesti pitkää jaksoa.


title: Puukkojunkkarit (kirja)

text: Teoksessa toistuvat kohtaukset, joissa kuvataan puukkojunkkareiden ja muun yhteiskunnan välistä yhteentörmäystä. Puukkojunkkarit suosivat elämäntapaa, joka on väkivallan salliva ja ihannoiva ja lisäksi konflikteja lisää heidän runsas alkoholinkäyttönsä. Puukkojunkkarin oma kunnia on vahvasti kytköksissä hänen kykyynsä ja pelottomuuteensa tapella niin oman ryhmän kuin ulkopuolistenkin kanssa.


title: Puukkojunkkarit (kirja)

text: Teoksessa ympäristö etsii keinoja puukkojunkkareiden ylivallan lopettamisen, sillä yhteiskunnan auktoriteetit ovat kovin avuttomia puukkojunkkareiden edessä. Nouseva vastavoimia on herätysliike. körttiläisyys kasvaa ja vahvistuu Pohjanmaalla, ja tämä kovin erilaisten joukkojen ja elämänkatsomusten kohtaaminen aiheuttaa ristiriitatilanteita.


title: Puukkojunkkarit (kirja)

text: Teoksessa puukkojunkkareiden elämäntapaa kuvataan realistisesti ja tuodaan tapahtumien raakuus ja kurjuus esiin. Puukkojunkkareiden aikalaiskuva on hyvä ja tarkka. Tämä näkyy myös päähenkilön, Esa Karhun kohtalon kuvauksesta. Henkilöistä välittyy stereotyyppinen kuva, Laitilan Valee on kansallisromanttinen, perinteinen kuvaus suomalaisesta miehestä, joka asetetaan esimerkin asemaan. Naiset näkyvät teoksessa pelkistettyinä sivuhahmoina mutta heillä on monessa tilanteessa toimeenpaneva rooli, kuten Laitilan Santran osa.


title: Puukkojunkkarit (kirja)

text: Alkion kerronnassa havainnollistamispyrkimys on etualalla. Hän on ennen kaikkea liikkeen kuvaaja ja väri ja muodot jäävät merkityksettömiksi ulkonaisten tapahtumien ja havaintojen rinnalla:”…hän Esa? lensi ympäri tuvan kuin raivotautinen kissa, riipoi puukollaan rikki sängyn esiripun, vaatteet seinillä, ja liikkui kuin orava.”Myös äänen kuvauksella on huomattava taiteellinen merkitys kerronnassa. Kerronnan tyyli rakentuu kansanomaiselle kielenkäytölle harkiten ja tyylitellen, mikä tekee ilmaisusta karua ja kovaa mutta toisaalta ilmeikästä ja luontevaa. Varsinkin tappelukohtaukset ovat värikkään realistisia. Runsas murteellinen dialogi korostaa teoksen rakennetta. Dialogi on luontevaa ja ilmeikästä, mutta jättää hahmojen persoonallisuuden taka-alalle tuoden esiin ennemminkin heidän edustamansa ryhmän. Puukkojunkkarit ja heränneet puhuvat omilla tyypillisillä tavoillaan, laukkuryssä vienankarjalaisella murteella ja nimismies Lindblom ruotsalaisittain ääntäen:""Luuletko sine, ettei mine ymmerre!" huusi Lindblom, "mut siine on muutkin seikat, se on semmosta pirun joukko." " Kaikkitietävä kertoja avaa lukijalle hahmojen ajatusmaailmaa ja mahdollistaa syvemmän motiivien tarkastelun.


title: Puukkojunkkarit (kirja)

text: Puukkojunkkareitten valmistuttua kustannusosakeyhtiö Werner Söderström, joka oli taloudellisesti ahtaalla, kehotti Alkiota parantamaan kirjaa. Lopulta kustantaja suostui kustantamaan kirjan tietyin varauksin. Teoksen menekki ei sen ilmestyttyä ollut hyvä eikä se aiheuttanut suurempaa reaktioita yleisössä.


title: Puukkojunkkarit (kirja)

text: Käsitys Pohjanmaan puukkojunkkarikulttuurista selkeni Alkion avulla sillä Puukkojunkkarit on ensimmäinen romaanikuvaus puukkojunkkareista. Teoksella on myös vahva rooli muun pohjanmaalaiskirjallisuuden synnylle. Sen asema on esikuvallinen sillä se aloittaa kulttuurihistoriallisen kerronnan perinteen pohjanmaalaiskirjallisuudessa.


title: The Tree of Life

text: The Tree of Life (televisioesityksessä "Elämän puu") on vuonna 2011 ensi-iltansa saanut yhdysvaltalainen draamaelokuva, jonka on ohjannut Terrence Malick. Elokuvassa on sekä surrealistisia että tieteiselokuvankin elementtejä. Elokuvan päärooleissa esiintyvät Brad Pitt, Sean Penn ja Jessica Chastain. Keskeinen on myös lapsinäyttelijä Hunter McCracken murrosikäisen Jack-pojan roolissa.


title: The Tree of Life

text: Elokuva sai ensiesityksensä 16. toukokuuta 2011 Cannesin elokuvajuhlilla. Sitä luonnehdittiin juhlien odotetuimmaksi työksi. Elokuvan vastaanotto ensi-illassa oli ristiriitainen, kun osa yleisöstä taputti ja hurrasi, osa buuasi. Tästä huolimatta "The Tree of Life" palkittiin elokuvajuhlien arvokkaimmalla palkinnolla, Kultaisella palmulla.


title: The Tree of Life

text: Vuonna 2016 "The Tree of Life" äänestettiin BBC:n kyselyssä tämän vuosisadan seitsemänneksi parhaaksi elokuvaksi. Äänestäjinä oli 177 elokuva-asiantuntijaa eri puolilta maailmaa.


title: The Tree of Life

text: Elokuva on isästä ja pojasta kertova monipolvinen ja sirpaleinen sukukertomus. Tarinan tapahtumaympäristö on pääosin 1950-lukulainen pikkukaupunki Texasissa.


title: The Tree of Life

text: Uuden Suomen Mikko Pielan mukaan "The Tree of Lifessa" on kyse lapsuuden vaikutelmien muistelosta, Malick kehystää perhekuvaustaan pitkillä kosmisilla jaksoilla niin alkuräjähdyksestä kuin lajien kehityksestä maapallolla. Pielan mielestä kyseisen kosmisen kuvaston voisi oikeastaan leikata ihan minkä tahansa elokuvan tai ohjelman sisään. Luonnontieteelliset kuvat olisi hänestä voinut sijoittaa tarinaan runollisemminkin. Nyt ne toivat elokuvaan uskonnollisen saarnaamisen makua, eikä unettavuudeltakaan vältytä.


title: The Tree of Life

text: Nyt-liitteen Pertti Avola pitää teosta yhtä aikaa Terrence Malickin pienimuotoisimpana ja laajamittaisimpana työnä. Elokuva vaatii hänen nähdäkseen tarkkaavaisuutta ja kykyä yhdistellä Malickin visioita toisiinsa. Ohjaaja luottaa jälleen kerran kuvan voimaan ja ”"The Tree of Life" elää ja hehkuu Emmanuel Lubezkin kameran kautta.” Näistä kuvista osa on henkeäsalpaavia, jotkin toiset latteita, mutta yhdessä klassisen musiikin kanssa niiden muodostama kudos on Avolasta vangitseva. Elokuvan ongelmana hän pitää liiallista pituutta ja tiettyjen jaksojen epäselkeyttä.


title: The Tree of Life

text: Keskipohjanmaan Hannu Björkbacka ihastelee 1950-luvun amerikkalaisperheen veljeskuvausta, mutta toteaa suurellisen kehyskertomuksen hajottavan elokuvaa: ”Malick ei osaa sovittaa intiimejä melodioitaan suuremman sinfonian raameihin.”


title: The Tree of Life

text: Kansainvälinen elokuvakriitikkojen järjestö (Fédération Internationale de la Presse Cinématographique) äänesti "The Tree of Lifen" vuoden 2011 parhaaksi elokuvaksi.


title: The Tree of Life

text: Nyt-liitteen viisi kriitikkoa antoivat elokuvalle pistekeskiarvon 3,6.


title: RN Zara (1930)

text: RN Zara () oli Regia Marinan eli Italian kuningaskunnan laivaston toisessa maailmansodassa palvellut Zara-luokan raskas risteilijä. Alus tilattiin osana vuosien 1928-1929 laivasto-ohjelmaa. Sen köli laskettiin 4. heinäkuuta 1929 OTO:n telakalla La Speziassa Italiassa ja alus laskettiin vesille 27. huhtikuuta 1930. Alus valmistui 20. lokakuuta 1931. "Zara" upposi Matapanin taistelussa 29. maaliskuuta 1941.


title: RN Zara (1930)

text: "Zara" oli 1. laivueen lippulaivana 1. syyskuuta 1933 alkaen aina 15. syyskuuta 1937 saakka, jolloin "Conte di Cavour" palasi palvelukseen. Se siirtyi viirikön lippulaivaksi 1. syyskuuta - 15. marraskuuta 1938. Huhtikuussa 1939 alus osallistui Albanian miehitykseen.


title: RN Zara (1930)

text: Toisen maailmansodan puhjettua alus pyrki kohtaamaan viirikön mukana tuloksetta Britannian kuninkaallisen laivaston osaston, joka pyrki Tobrukiin. Heinäkuussa alus osallistui Calabrian taisteluun, jonka jälkeen se suojasi Pohjois-Afrikkaan matkanneita saattueita. Syyskuussa alus johti viirikkönsä torjumaan Maltalle matkanneita täydennyssaattueita tuloksetta.


title: RN Zara (1930)

text: "Zara" oli telakalla marraskuussa 1940 eikä se osallistunut Spartiventon taisteluun. Se joutui viirikkönsä mukana Napolissa ilmahyökkäyksen kohteeksi, jolloin se ei kärsinyt merkittäviä vaurioita. Maaliskuussa 1941 laivaston esikunta määräsi torjuntapurjehduksen itäiselle Välimerelle Kreetan etelä- ja pohjoispuolisille alueille. Seuranneessa Matapanin taistelussa "Polaan" osui torpedo. Lippulaivalta alus sai määräyksen jäädä "Fiumen" kanssa vaurioituneen sisaraluksensa suojaksi.


title: RN Zara (1930)

text: Britannian kuninkaallisen laivaston taistelulaivat "HMS Warspite", "HMS Valiant" ja "HMS Barham" yllättivät osaston upottaen ne.


title: RN Fiume (1930)

text: RN Fiume () oli Regia Marinan eli Italian kuningaskunnan laivaston toisessa maailmansodassa palvellut Zara-luokan raskas risteilijä.


title: RN Fiume (1930)

text: Alus tilattiin 15. syyskuuta 1928 Triestestä Stabilimento Tecnico Triestinolta osana vuosien 1928–1929 laivasto-ohjelmaa. Sen köli laskettiin 29. huhtikuuta 1929 ja alus laskettiin vesille 27. huhtikuuta 1930. Alus valmistui 23. marraskuuta 1931. "Fiume" upposi Matapanin taistelussa 29. maaliskuuta 1941.


title: RN Fiume (1930)

text: "Fiume" palveli Espanjan sisällissodan aikana 1936–1937 sisaralustensa kanssa läntisellä Välimerellä. Aluksesta tehtiin 1. risteilijäviirikön lippulaiva 17. toukokuuta 1937, jolloin se vapautti tehtävästä sisaraluksensa "Gorizian". Huhtikuussa 1939 alus osallistui "Zaran" kanssa Albanian miehitykseen. Alus luovutti 12. tammikuuta 1940 viirikön lippulaivan tehtävät "Zaralle".


title: RN Fiume (1930)

text: Alus osallistui yritykseen torjua Britannian kuninkaallisen laivaston Tobrukiin matkannut osasto kesäkuussa muutamaa päivää Italian sodanjulistuksen jälkeen. Alus oli mukana kesäkuun lopulla risteilijöiden pyrkiessä taisteluun Ranskan merivoimien osaston kanssa.


title: RN Fiume (1930)

text: Heinäkuussa alus osallistui viirikkönsä mukana Calabrian taisteluun sekä saattueiden suojaamiseen Pohjois-Afrikan ja Italian välillä. Alus osallistui operaatio Collarin torjuntaan. Maaliskuussa 1941 laivaston esikunta suunnitteli iskevänsä Kreetan etelä- ja pohjoispuolitse itäisen Välimeren merenkulkua vastaan. Seuranneessa Matapanin taistelussa "Polaan" osui 28. maaliskuuta torpedo, jolloin "Fiume" ja "Zara" määrättiin saattamaan sisaraluksensa satamaan.


title: RN Fiume (1930)

text: Tutkaton osasto joutui Britannian kuninkaallisen laivaston taistelulaivojen "HMS Warspiten", "HMS Valiantin" ja "HMS Barhamin" yllättämäksi ja tuhoamaksi. Taistelulaivojen 15 tuuman tykit murskasivat alukset. "Fiume" ja "Zara" upposivat ja "Pola" jäi hylyksi, kunnes hävittäjät "HMS Nubian" ja "HMS Jervis" torpedoivat aluksen.


title: RN Pola (1931)

text: RN Pola () oli Regia Marinan eli Italian kuningaskunnan laivaston toisessa maailmansodassa palvellut Zara-luokan raskas risteilijä.


title: RN Pola (1931)

text: Alus tilattiin OTO:n telakalta Livornosta Italiasta. Sen köli laskettiin 17. maaliskuuta 1930 ja alus laskettiin vesille 5. helmikuuta 1931. Alus valmistui 21. joulukuuta 1932.


title: RN Pola (1931)

text: "Polaan" osui illalla 28. maaliskuuta 1941 laivaston ilmavoimien lentokoneen laukaisema torpedo. Aluksen etummainen konehuone sekä kumpikin keskimmäisistä kattilahuoneista täyttyivät vedellä, mikä teki aluksesta liikuntakyvyttömän. "Zara" ja "Fiume" määrättiin auttamaan vaurioitunutta sisaralustaan. Tutkattomat italialaisalukset joutuivat Britannian kuninkaallisen laivaston taistelulaivojen "HMS Warspite", "HMS Valiant" ja "HMS Barham" yllättämiksi, jolloin "Zara" ja "Fiume" upposivat lähes välittömästi. Hävittäjät "HMS Jervis" ja "HMS Nubian" löysivät liikuntakyvyttömän "Polan" upottaen sen torpedoin.


title: RN Gorizia (1930)

text: RN Gorizia () oli Regia Marinan eli Italian kuningaskunnan laivaston toisessa maailmansodassa palvellut Zara-luokan raskas risteilijä.


title: RN Gorizia (1930)

text: Alus tilattiin OTO:n telakalta Livornosta Italiasta. Sen köli laskettiin 17. maaliskuuta 1930 ja alus laskettiin vesille vielä saman vuoden lopulla 28. joulukuuta. Alus valmistui 23. joulukuuta 1931.


title: RN Gorizia (1930)

text: "Gorizia" oli ainoa luokan aluksista, joka selvisi Matapanin taistelusta 29. maaliskuuta 1941. Se liitettiin 3. viirikköön, jonka mukana se oli estämässä liittoutuneiden operaatioiden Mincemeat ja Halberd toteuttamista elo-syyskuussa. Lisäksi alus suojasi Pohjois-Afrikkaan matkanneita saattueita. Aluksen runkoon tuli yli 200 sirpaleiden aiheuttamaa reikää ilmapommituksessa 20. marraskuuta Napolissa, mutta se kykeni lähtemään merelle jo samana iltana suojatakseen Benghaziin matkannutta saattuetta.


title: RN Gorizia (1930)

text: Alus osallistui joulukuussa 1941 Syrtinlahden ensimmäiseen taisteluun sekä maaliskuussa 1942 samalla alueella käytyyn toiseen taisteluun. Alus vaurioitui lievästi 26. toukokuuta 1942 Messinan ilmapommituksessa, mutta se kykeni osallistumaan kesäkuussa liittoutuneiden operaatioiden Harpoon ja Vigorous torjuntaan. Alus osallistui myös operaatio Pedestalin torjuntaan elokuun puolivälissä. Tämän jälkeen liittoutuneiden ilmapommitukset sekä Italian laivaston polttoainepula pitivät aluksen satamassa ja pakottivat lopulta joulukuussa siirtämään aluksen joulukuussa Maddalenaan.


title: RN Gorizia (1930)

text: Alus vaurioitui 10. huhtikuuta 1943 Yhdysvaltain ilmavoimien ilmapommituksessa La Maddalenan satamassa. Alukseen osui kolme raskasta pommia. Alus siirrettiin La Speziaan 13. huhtikuuta ja se sijoitettiin telakalle seuraavana päivänä. Alusta ei kuitenkaan korjattu, vaan saksalaiset valtasivat hylätyn aluksen 9. syyskuuta. Italialais-brittiläinen operaatio upotti aluksen 26. kesäkuuta 1944 La Speziaan ennen kuin sitä käytettiin sataman sulkulaivana. Hylky romutettiin sodan päätyttyä 1946.


title: Ali ibn Yusuf

text: Ali ben Youssef (, "‘Alī ibn Yūsuf") oli Marrakechin kalifi vuosina 1106–1142 ja Almoravidien dynastian toinen hallitsija. Hän valloitti Madridin, Lissabonin ja vuonna 1115 Baleaarit. Sotaonni kääntyi 1118, kun Aragonian joukot valloittivat maureilta Zaragozan ja kuningas Alfonso I teki siitä pääkaupunkinsa. Samoihin aikoihin Pohjois-Afrikan puolella syntyi almoravideille vihamielinen muhamettilainen almohadien lahko, johon monet huomattavat heimopäälliköt liittyivät. Ali joutuikin palkkaamaan myös kristittyjä sotureita puolustaakseen Marrakechiä kapinallisten hyökkäyksiä vastaan vuonna 1129.


title: Ali ibn Yusuf

text: Alin kuoltua kalifiksi tuli Tachfine (1143–1145).


title: Firenzen yliopisto

text: Firenzen yliopisto (, UNIFI) on yliopisto Firenzessä, Italiassa. Siihen kuuluu 12 tiedekuntaa ja se on yksi maan suurimmista 60 000 opiskelijallaan.


title: Firenzen yliopisto

text: Maailman viidensadan huippuyliopiston Shanghai-yliopistovertailussa vuonna 1321 perustettu Firenzen yliopisto ylsi vuonna 2016 sijaluvulle 201–300 ja oli vertailussa Italian 3.-8. parhaiten sijoittunut yliopisto. THE-yliopistorankingissa 2017 yliopisto ylsi sijaluokkaan 401–500.


title: Firenzen yliopisto

text: Yliopisto on kehittynyt Studium generalesta, jonka Firenzen tasavalta perusti vuonna 1321. Yliopisto sai paavi Klemens VI:n hyväksynnän vuonna 1349 ja sai näin ollen luvan myöntää joitakin tutkintoja. Paavi myös myönsi Italian ensimmäisen teologian tiedekunnan Firenzeen. Lorenzo de’ Medici siirsi yliopiston Pisan kaupunkiin vuonna 1473 mutta Ranskan kuningas Kaarle VIII siirsi sen takaisin vuosiksi 1497–1515. Medicien palattua valtaan yliopisto kuitenkin siirrettiin jälleen Pisaan.


title: Firenzen yliopisto

text: Virallisesti yliopiston titteli myönnettiin vasta vuonna 1923.


title: The Singles Collection

text: The Singles Collection voi tarkoittaa seuraavia asioita:


title: Tina(IV)kloridi

text: Tina(IV)kloridi eli tinatetrakloridi tai stannikloridi (SnCl) on tinan ja kloorin muodostama epäorgaaninen yhdiste. Ainetta käytetään muun muassa katalyyttinä, orgaanisten tinayhdisteiden valmistuksessa sekä pinnoitusaineena. Yhdisteen löysi saksalainen Andreas Libavius (1550–1616) ja sitä on kutsuttu hänen mukaansa nimellä "spiritus fumans Libavii".


title: Tina(IV)kloridi

text: Tina(IV)kloridi on huoneenlämpötilassa väritöntä tai kellertävää nestemäistä ainetta. Se liukenee kylmään veteen ja moniin orgaanisiin liuottimiin, kuten metanoliin, bentseeniin ja tolueeniin. Kuumassa vedessä se hydrolysoituu, jolloin muodostuu tinadioksidia tai hydratoitunutta tinadioksidia, jota nimitetään myös tina(IV)hydroksidiksi. Vesiliuoksista voi kiteytyä tina(IV)kloridipentahydraattia SnCl·5HO, värittömiä kiteitä, joita kutsutaan myös tinavoiksi. Hydraattia syntyy myös kostean ilman vaikutuksesta.


title: Tina(IV)kloridi

text: Tina(IV)kloridi on Lewis-happo. Se muodostaa komplekseja muun muassa kloridi-ionien, ammoniakin, fosfiinin, fosforipentakloridin, fosforyylikloridin ja rikkitetrakloridin kanssa.


title: Tina(IV)kloridi

text: Tina(IV)kloridia valmistetaan klooraamalla alkuainemuodossa olevaa tinaa tai tinajätettä 110–115 °C lämpötilassa. Prosessissa voi muodostua myös tina(II)kloridia, joka kuitenkin hapettuu kloorin vaikutuksesta tina(IV)kloridiksi. Yhdiste säilytetään sitä varten suunnitelluissa teräsastioissa.


title: Tina(IV)kloridi

text: Tina(IV)kloridia käytetään muiden tinayhdisteiden, erityisesti orgaanisten tinajohdannaisten valmistamiseen. Höyrystyneenä sillä pinnoitetaan esimerkiksi lasia. Lasinpinnalle muodostunut tina(IV)kloridikerros kuumennetaan 500–600 °C lämpötilaan, jolloin muodostuu tinadioksidia, joka vahvistaa lasia. Jo alle 100 nm:n paksuiset kerrokset parantavat lasin kestävyyttä huomattavasti. Paksummat noin mikrometrin kerrokset ovat sähköä johtavia ja näin pinnoitettuja ikkunoita käytetään muun muassa lentokoneissa.


title: Tina(IV)kloridi

text: Yhdistettä käytetään myös peittauksessa ja silkin värjäyksessä apuaineena. Lewis-happamuuden vuoksi se on käytetty katalyytti Friedel–Crafts-alkyloinnissa ja klooraus- sekä polymerointireaktioissa.


title: 20 Golden Greats

text: 20 Golden Greats voi tarkoittaa seuraavia asioita:


title: Tachfine

text: Tachfine oli Marrakechin kalifi vuosina 1143–1145 ja Almoravidien dynastian kolmas hallitsija isänsä Ali ibn Yusufin jälkeen. Tachfine joutui taistelemaan Algerian ylänköjen herruudesta, mutta hävisi vuonna 1144 ja joutui pakenemaan Oranin satamakaupunkiin. Välttääkseen vihollisten käsiin joutumisen hän ratsasti täyttä laukkaa jyrkänteeltä kuolemaan.


title: Tachfine

text: Tachfinen kuoltua kalifiksi valittiin ensin hänen poikansa Ibrahim ibn Tachfine (k. 1145) ja tämän jälkeen setä Ishaq (k. 1147), mutta dynastian loppu oli jo käsillä ja vuoteen 1146 mennessä Almohadit olivat kukistaneet suvun vallan Marokossa.


title: Hyyppärän rata

text: Hyyppärän rata oli Hyvinkäällä sijainnut kapearaiteinen rautatie joka kulki Hyyppärässä sijainnelta Usmin graniittilouhokselta Hyvinkään rautatieasemalle. Hyyppärästä louhittiin gabroa eli ns. "Hyvinkään mustaa graniittia" ja louhos käynnisti toimintansa 1904. Hevosvetoinen rautatie louhokselle valmistui vuotta myöhemmin 1905. Ratalinja kulki nykyisen Hyyppäräntien, Hyyppäränkadun ja Nummisillankadun vieressä. Rata purettiin vuonna 1948.


title: Hyyppärän rata

text: Louhoksen perusti hämeenlinnalainen kauppias Johan Emil Helenius, joka hankki 1898 omistukseensa Yli-Hyyppärän tilan ja vuonna 1904 Ali-Hyyppärän tilan yhdistäen ne Hyyppärän kartanoksi. Hän raivautti lisää peltoa, rakensi uusia rakennuksia sekä perusti kivilouhimon. Heleniuksen jälkeen kartano oli eri omistajilla, kunnes se myytiin 1973 Hyvinkään kaupungille.


title: Letizia Moratti

text: Letizia Brichetto Arnaboldi Moratti (s. 26. marraskuuta 1949, Milano) on italialainen poliitikko. Hän toimi Milanon 23. pormestarina vuosina 2006–2011.


title: Letizia Moratti

text: Vuosina 1994–1996 Moratti oli Italian julkisen televisioyhtiö RAI:n johdossa. Hän toimi Silvio Berlusconin toisen ja kolmannen hallituksen opetusministerinä vuosina 2001–2006.


title: Letizia Moratti

text: Moratti edustaa Berlusconin johtamaa keskusta-oikeistolaista Vapauden kansa -puoluetta. Hänet valittiin Milanon pormestariksi Casa delle Libertàn ehdokkaana vuonna 2006. Moratti oli ehdolla pormestariksi mutta hävisi vaalit vasemmistoehdokas Giuliano Pisapialle.


title: Letizia Moratti

text: Moratti on naimisissa Massimo Moratin veljen öljymagnaatti Gianmarco Moratin kanssa.


title: Only Truth Remains

text: Only Truth Remains on Kinetik Controlin toinen täysipitkä studioalbumi. Levy äänitettiin Tico Tico Studiolla ja Studio Kinetikissä keväällä 2009. Suomessa albumin julkaisi 29. marraskuuta 2010 Toyboyz, ja se nousi Suomen virallisen albumilistan sijalle 47. Euroopassa levyn julkaisi Danse Macabre 8. huhtikuuta 2011. Singleinä levyltä on julkaistu kappaleet "In This Life" ja "All Fours". Levyn ensimmäinen single ”In This Life” julkaistiin huhtikuussa 2010, ja se sijoittui korkeimmillaan Suomen virallisen Latauslistan sijalle neljä. Elokuussa 2010 yhtye julkaisi albumin toisen singlen ”All Fours” ilmaiseksi MTV3:n sivuilla. Lisäksi albumi valloitti Rumban ylläpitämän, musiikin erikoisliikkeiden myynneistä kootun listan kärkisijan. Yhtyeen albumi sai osakseen erinomaisia arvosteluja, mm. 5/5 Suomen suurimmassa musiikkilehdessä Soundissa.


title: Only Truth Remains

text: Levyn miksasi Jyrki Tuovinen Helsingin Fried-studiolla ja masteroi Svante Forsbäck. Levyn vierailijakaartiin kuuluu muun muassa Michael Monroe, joka soittaa useammalla levyn kappaleella ja auttoi yhtyettä levynteossa monin eri tavoin.


title: Ishaq

text: Ishaq oli Marrakechin kalifi vuonna 1147 ja Almoravidien dynastian viimeinen hallitsija. Ishaq oli Tachfinen nuorempi veli ja edeltäjänsä Ibrahimin setä. Hän puolusti Marrakechiä menestyksekkäästi toista almohadien piiritystä vastaan 11 kuukauden ajan, mutta kukistui, kun Bab Rhematin porttia puolustaneet kristityt palkkasoturit pettivät hänet ja päästivät piirittäjät kaupunkiin. Muualla dynastian valta oli loppunut jo vuonna 1146.


title: RN Alberto da Giussano (1930)

text: RN Alberto di Giussano () oli Regia Marinan eli Italian kuningaskunnan laivaston toisessa maailmansodassa palvellut Giussano-luokan kevyt risteilijä.


title: RN Alberto da Giussano (1930)

text: Alus tilattiin Genovasta Ansaldolta. Sen köli laskettiin 29. maaliskuuta 1928 ja alus laskettiin vesille 27. huhtikuuta 1930. Alus valmistui 5. helmikuuta 1931. "Alberto di Giussano" upposi Cape Bonin taistelussa 13. joulukuuta 1941.


title: RN Alberto da Giussano (1930)

text: "Alberto di Giussano" osallistui 2. risteilijälaivueen mukana normaaliin rauhanajan palvelukseen, muun muassa Espanjan rannikon valvontaan sisällissodan aikana. Alus palveli 1. risteilijälaivueen 4. risteilijäviirikössä, kun Italia julisti 10. kesäkuuta 1940 odan liittoutuneille. Se osallistui viirikkönsä mukana heinäkuussa Calabrian taisteluun. Alus miinoitti Pantellarian edustaa elokuussa, ja vuoden lopun se suojasi joukkojen ja materiaalien siirtoa Italian ja Pohjois-Afrikan välillä.


title: RN Alberto da Giussano (1930)

text: "Alberto di Giussano" lähti "Alberico da Barbianon" kanssa 12. joulukuuta Palermosta kohti Libyaa kuormanaan polttoaineetta ja ammuksia. Alusten suojana oli torpedovene "Cigno" . Operaatio kuitenkin paljastui Britannian kuninkaalliselle laivastolle, ja osasto kohtasi seuraavana päivänä Cap Bonin edustalla kuninkaallisen laivaston hävittäjät "HMS Sikhin", "HMS Legionin", "HMS Maorin" ja Alankomaiden laivaston hävittäjän "Hr. Ms. Isaac Sweerin". "Alberto di Giussanon" keskilaivaan osui hävittäjien laukaisema torpedo, joka sytytti kuormana olleen polttoaineen. Alus upposi nopeasti ja vei osan miehistöstä mennessään.


title: Ibrahim ibn Tachfine

text: Ibrahim ibn Tachfine oli Marrakechin kalifi 1146 ja Almoravidien dynastian neljäs hallitsija isänsä Tachfinen jälkeen. Ibrahim joutui taistelemaan Algerian ylänköjen herruudesta jo isäänsä vastaan kapinoineita almohadeja vastaan. Fesin kaupunkia kapinalliset piirittivät puolen vuoden ajan, ja kaupunki antautui vasta kun Abd al-Mu'min oli rakentanut padon kaupunkiin johtavan joen yläjuoksulle ja sitten päästämällä vedet uudelleen virtaamaan oli saanut kaupungin muurit murtumaan. Tämä sinetöi käytännössä dynastia lopun, vaikka seuraajaksi valittu Ibrahimin setä Ishaq vielä hetken puolusti piiritettyä Marrakechia.


title: Tikkurila–Hakkila-rata

text: Tikkurila–Hakkila-rata on leveäraiteinen Vantaalla sijaitseva teollisuusrautatie, joka erkanee Tikkurilan rautatieasemalta kaakkoon, ylittää Keravanjoen, kääntyy koilliseen ja päättyy Hakkilan sorakuopalle. Radalta on haarautunut myös joitain pistoraiteita. Viimeisin käytössä ollut sivuraide oli Tikkurila Oyj:n maalitehtaan raide. Nykytilassa sivuraiteita ei ole lukuun ottamatta Hakkilan montun pienen sepelinlastausratapihan raiteita.


title: Tikkurila–Hakkila-rata

text: Lähes kolme kilometriä pitkä rata valmistui vuonna 1910. Alkuaan rataa on käytetty soran kuljetukseen ratatöihin Hakkilan harjuun kaivetusta sorakuopasta. Ensimmäisen maailmansodan syttymisen aikoihin vuonna 1914 Hakkilan radalla seisoi ajoittain useitakin sotilasjunia Pietariin lähtöä odottamassa. Vuonna 1944 Helsingin ensimmäisen suurpommituksen aikana marsalkka Mannerheimin juna oli suojassa Hakkilan sorakuopassa yön 6.–7.2. Myöhemmin rataa ovat käyttäneet montussa toimivat yritykset, kuten romualan liikkeet.


title: Tikkurila–Hakkila-rata

text: Radan ainoa silta, eli Keravanjoen silta, on perinteinen niitattu terässilta. Vuonna 1961 siltaelementiksi vaihdettiin ennen Laitaatsillassa Savonlinna–Huutokoski-rataosuudella ollut silta ja vuonna 1990 silta vaihtui raskaamman liikenteen kestävään Leppälahden penkereen aukon siltaan rataosalta Jyväskylä–Pieksämäki.


title: Tikkurila–Hakkila-rata

text: Radan tulevaisuus on ollut jo pidemmän aikaa vaakalaudalla Vantaan kaupungin kaavoitustoimen pitäessä rataa haittana Tikkurilan asemanseudun kaavoituksessa. Kaupallinen tavaraliikenne radalla lakkasi 11. elokuuta 2011, jolloin Dv12-veturi nouti viimeisen kerran vaunuja Kontinolta. Viime vuosina rataa käyttivät kuljetuksiinsa teräsmyyjä Kontino, logistiikkayritys DHL ja jonkin verran Tikkurila Oyj.


title: Tikkurila–Hakkila-rata

text:
Kaupallisen liikenteen päättymisestä huolimatta VR-Rata käyttää yhä sepelinlastauspaikkaa Hakkilassa sepelin ja raide-elementtien lastaukseen ratatöiden yhteydessä.
2010-luvun puolivälissä rataa kunnostettiin vaihtamalla ratapölkkyjä ja lisäämällä sepeliä, joten rataa ei purettane lähitulevaisuudessa. Samassa yhteydessä vaihde maalitehtaan raiteelle poistettiin. Tasoristeyksiä huollettiin kesällä 2018.


title: Tikkurila–Hakkila-rata

text: Rautatiellä on viisi tasoristeystä, joista Tikkurilantien ja Jokiniementien tasoristeyksissä ovat puolipuomilaitokset ja Santaradantiellä on valo-/äänivaroituslaitos. Jokiniementien ylittävällä maalitehtaan pistoraiteella on erikoinen järjestely, jossa tasoristeyksessä ovat turvalaitteina normaalit liikennevalot. Teollisuusalueella Hakintiellä ei ole varoituslaitoksia.


title: Tikkurila–Hakkila-rata

text: Tikkurilantien, Santaradantien ja maalitehtaan pistoraiteen tasoristeysten yhteydessä ovat teollisuusradoille ominaiset valoyksiköt, jotka näyttävät junamiehistölle onko varoituslaitos varoittamassa ja onko se varoittanut riittävän kauan. Tikkurilan asemalle tultaessa on vaihteiden asentoa osoittava raideopastin.


title: RN Alberico da Barbiano (1930)

text: RN Alberico da Barbiano () oli Regia Marinan eli Italian kuningaskunnan laivaston toisessa maailmansodassa palvellut Giussano-luokan kevyt risteilijä. Se upposi Cape Bonin taistelussa 13. joulukuuta 1941.


title: RN Alberico da Barbiano (1930)

text: Alus tilattiin Genovasta Ansaldolta. Sen köli laskettiin 16. huhtikuuta 1928 ja alus laskettiin vesille 23. elokuuta 1930. Alus valmistui 9. kesäkuuta 1931.


title: RN Alberico da Barbiano (1930)

text: "Alberto da Barbiano" osallistui laivaston mukana Espanjan rannikon valvontaan. Vuoden 1940 alussa se kuului 3. risteilijäviirikköön, mistä se siirrettiin 2. risteilijälaivueeseen. Alus siirrettiin 10. kesäkuuta 4. risteilijäviirikköön.


title: RN Alberico da Barbiano (1930)

text: "Alberto da Barbiano" osallistui heinäkuussa Calabrian taisteluun, jonka alussa se lähetti ilmaan Ro.43-lentokoneensa. Se suojasi kuukauden lopulla saattueen Napolista Bengasiin. Alus lähti 1. syyskuuta Polaan telakalle, jossa se oli tarkoitus muuttaa koululaivaksi. Alus siirrettiin Triesteen muutostöiden saattamiseksi loppuun. Se palasi palvelukseen koululaivana 1. maaliskuuta 1941, mistä tehtävästä se palasi laivaston esikunnan alaista erikoistehtävää varten 4. risteilijäviirikköön lippulaivana joulukuussa. Aluksen tuli kuljettaa täydennyksiä Libyaan.


title: RN Alberico da Barbiano (1930)

text: "Alberto da Barbiano" lähti 12. joulukuuta "Alberto di Giussanon" kanssa suojanaan torpedovene "Cigno" Palermosta kuormattuna polttoaineella ja ammuksilla kohti Libyaa. Operaatio kuitenkin paljastui Britannian kuninkaalliselle laivastolle ja osasto kohtasi seuraavana päivänä Cape Bonin edustalla kuninkaallisen laivaston hävittäjät HMS "Sikhin", HMS "Legionin", HMS "Maorin" ja Alankomaiden laivaston hävittäjän Hr. Ms. "Isaac Sweerin". Hävittäjät laukaisivat torpedonsa ja avasivat tulen tykeillään, jolloin "Alberico da Barbianoon" osui kolme HMS "Sikhin" laukaisemaa torpedoa. Alus upposi nopeasti vieden mukanaan suuren osan miehistöstään.